Etxetik lan egin eta ikasteko aitzakiarik ez – Irunero\nKoronabirusak eragindako krisiaren ondorioz, etxetik ikasi eta lan egitea aukerarik egokienean bihurtu da. Lehenengo egunetako kaosa gaindituta, telelana praktikan jarri eta errutina berrien sorreran dago gakoa. Etxetik egindako lanaren aprobetxamendua handitzeko asmoz, hona hemen erabilgarriak izan daitezkeen hainbat trikimailu eta aplikazio:\nEtxetik lan egiteko gomendioak:\n1) Telelana errazteko, lanerako erabiliko den gailuak interneterako konexio egonkorra izatea komeni da. Konexioa motela bada, sare berean gailu gehiegi konektatuta daudelako izan daiteke, beraz, lanerako beharrezkoak diren tresnak soilik konektatzea aholkatzen da konexioa azkarragoa izan dadin. Hortaz gain, konekxioa azkartzeko beste trikimailu bat, Wifi ordez, interneterako konexioa kable bidez egitea izan daiteke.\n2) Etxetik mugitu ez arren, lanerako sarrera eta irteera ordutegi bat finkatzeak lan errutina bat sortzen lagundu dezake. Horrela, kontzentratzen saiatu eta distrakzioak ekiditeko modua topatzea errazagoa izango da.\n3) Gainera, etxean lan egin edo ikasteko eremu bat egokitzea gomendagarria da, argiztapen egokiarekin eta, ahal den neurrian, distrakzioak eragin ditzaketen eremuetatik urrun.\n4) Produktibitatea handitzen laguntzeko, tarteka atsedenaldiak egitea komeni da, baina, era kontrolatuan, lan orduak gehiegi oztopatu gabe.\n5) Egin beharreko zereginekin zerrenda bat osatzea lanaldiko helburuak zehazteko lagungarria izango da, eginbeharrak aurretik finkatutako epearen barnean egin eta hanka-sartzeak ekiditeko.\nTelelana errazteko aplikazioak:\nGoogle Drive: Telelana laguntzen duen erreminta aski ezaguna da, aldi berean hainbat pertsonei dokumentu berean lan egiteko aukera ematen diena. Aldaketak uneoro automatikoki gordetzen dira eta gainontzeko taldkideek egindako lana ikusteko aukera ematen du.\nTelegram: WhatsApp ezagunaren an-tzeko funtzionamendua duen aplikazio honek pisu handiagoko artxiboak partekatzea ahalbidetzen du edozein gailu mugikorrean deskargatu eta horretara egokitzen den aplikazioaren bidez. Dokumentuak edonon kontsultatzeko aukera emateaz gainera, 200.000 kidez osatutako lan taldeak sortzeko aukera eskaintzen du.\nSkype: Ordenagailutik zein gailu mugikorretatik deiak eta bideo deiak egiteko aukera ematen du zerbitzuak, doako bertsioan 50 pertsonez osatutako taldeak sortu daitezkeelarik.\nHagouts: Googlek sortutako aplikazio honek 10 pertsona arteko elkarrizketak eta bideo deiak egitea ahalbidetzen du. Doako aplikazioa da eta Gmail kontuari loturik dago.\nDopbox edo WeTransfer: Aplikazio hauek eskainitako zerbitzuaren bitartez pisu handiko dokumentu eta artxiboak partekatu daitezke fisikoki urrun dauden pertsonen artean, modu azkar eta sinplean egiten den bidalketa baten bitartez.\nTrello: Aplikazio honek zereginen antolaketa errazten du, talde lanetarako helburuak finkatzen lagunduz. Horrela, zutabeka antolatutako egitura baten bitartez egindako zereginak, martxan daudenak eta oraindik egiteko daudenak era argian bereiztea posible da. Gainera, dokumentuak partekatu, iruzkinak egin eta epemugak ezartzeko aukera ematen du\nLibre Office: Programa pakete honek lanerako egokiak izan daitezkeen hainbat doako lantresna eskaintzen ditu: testu prozesatzailea (Writer), kalkulu orrien editorea ( Calc), aurkezpenen kudeatzailea (Impress), datu-base kudeatzailea (Base), grafiko bektorialen editorea (Draw) eta formula matematikoen editorea (Math).\nOinarrizko trikimailu eta doako aplikazio hauek, normaltasuna berreskuratu arte, lan eta ikasketekin etxetik jarraitzeko eragozpen guztiak desagerraraziko dituzte.\nPosted in Beti GazteTagged Aplikazioak, Etxetik, Ikasi, irun, irunero, Lan


Iñaki Azkoagak "Vasco ¿cómo se llama tu país?" liburua aurkeztuko du - Mondraberri\nKulturaten azaroaren 24an arratsaldeko 19:00etan.\nIñaki Azkoagak "Vasco ¿cómo se llama tu país?" liburua aurkeztuko du\n"Kapaz izango ginateke munduko hizkuntza guztietan, euskara barne, balio duen izen bakarrarekin funtzionatzeko? Liburuak galdera honi erantzuten dio, errepaso historikoa egin eta internetek ekarri dituen erronkak aztertu ondoren".\nTestua eta argazkia: Marijo Simón. 2017ko azaroak 14, asteartea.\n"Zein da euskal lurraldearen izena?". Iñaki Azkoaga galdera honi erantzuna bat ematen saiatu da liburu honekin. Bere ikerketan 50 bat izen aurkitu ditu idazleak: Euskal Herria, Euskadi, Vasconia, País Vasco, Reino Vasco-Navarro, Vascongadas,... Azterketa erromatarren garaitik eta gaurdaino egin du.\nIdazlearen iritzian ez da ona herri txikiendako hainbeste izen edukitzea. Herri bateko izena hizkuntza guztietan berbera, bereizgarria, inklusiboa eta trinkoa izan behar da. Izen bakarra gehiago sakonduko da gizartean.\n"Zergatik ez da izen bakarraren aldeko ahalegina egin?". Liburuak galdera honi erantzuna eman nahi dio. Idazleak argi utzi nahi du liburu hau irakurtzeko burua aske eta aurreiritziak aldera utzi egin behar direla. Liburuak ez du inongo ikuspuntu politikorik, errealitate bat islatu nahi izan du.\nIzen bakarra beharrezkoa da hainbat eremuentzako. Baina herritarretatik hasi behar da nortasuna sakontzeko eta lortzeko. Ondoren beste esparruetara pasatzeko aukera izango du lortutako izenak. Interneten argi eta garbi ikusten da arazoa. Euskal lurraldea izendatzeko hainbat domeinu erabiltzen dira. Berdin gertatzen da ISO kodeekin.\nIdazleak filologian eta historian oinarritutako proposamen bat egiten du. Bere hitzetan "proposamen irekia da, ekarpen guztiak ongi etorriak izango dira". Azkenengo erabakia Euskaltzaindiak edo Eusko Ikaskuntzak hartu beharko lukete.\nLiburua Amazonen eta liburu-dendetan dago salgai 16,95 eurotan. Orain arte Azkoagak 200 ale saldu ditu, eta azaroaren 24tik aurrera beste 300 egongo dira salgai. Abenduan Durangoko Azoka ere bisitatuko du arrasatearrak.


2007. Ikasle hirueledunak bigarren hezkuntzan: egoera berri bat.\nIzenburua 2007. Ikasle hirueledunak bigarren hezkuntzan: egoera berri bat.\nData 2007ko apirila\nSintesia DBHko zenbait ikastetxetan ezarritako esperientzia eleaniztunaren (HE) balio hezigarria eta eraginkortasuna egiaztatzea da ikerketa honen helburua.\n1. JUSTIFIKAZIO TEORIKOA ETA IKERKETAREN TESTUINGURUA\n2. IKERKETAREN DISEINUA\n4. KASUEN DESKRIBAPENA\n5. IKASLEEN, FAMILIEN ETA IRAKASLEEN IRITZIAK\n6. IKERKETATIK ATERATAKO ONDORIOAK ETA GOGOETA OROKORRAK\nHezkuntza, Unibertsitate eta Ikerketa Saila (HUIS)1996tik bultzatzen ari da Irakaskuntza Eleanitza. Lehenengo, Ingeles eta frantses goiztiarrak izan ziren Lehen Hezkuntzan, eta gero, oraingo honetan ikertu dugun Ingelesaren esperientzia DBH eta Batxilergoan.\nDHBrako irakaskuntza eleaniztunaren lehen deialdia 2003-2004 ikasturtean izan zen, eta 2006-07 ikasturtera arte luzatu zen. Lehen deialdian, 12 ikastetxek hartu zuten parte; hurrengoan, berriz, 18k. Ikastetxe horietan ezarritako esperientzia eleaniztunaren (HE) balio hezigarria eta eraginkortasuna egiaztatzea da ikerketa honen helburua.\nHorrela, DBHko zenbait ikastetxetan ezarritako IE aztertu da, zer ondorio dituen analizatuz, lortzen den hizkuntza-konpetentzia handiagorik edo ez ikusiz, hirugarren hizkuntza irakasten diren irakasgaietan ez dela ezagutza gutxiago eskuratzen egiaztatuz, eta aurreikusi ez den ondoriorik sortzen ote den berraztertuz, ondorio onak zein txarrak.\nTxosten honek azken urteotan EAEn egindako metologiak eta esperientziak birpasatzen ditu eta eleaniztasunaren inguruko politika instituzionala deskribatzen du. Gero, ikerketatik ateratako ondoriak eta gogoeta orokorrak eskaintzen ditu, hala nola, HEk erabilitako transmisio-hizkuntzaren barneratze-erritmoa areagotzen duela, eta hizkuntza- eta komunikazio-konpetentzian lortzen den irabazia nabaria dela. Baieztapen hori honako honetan oinarritzen da: esperimentuan parte hartzen duten taldeek kontrol-taldeek baino emaitza hobeak lortzen dituzte proba guztietan. Era berean, ikasleek ingelesez ikasitako arloen edukiak modu bertsuan barneratzen dituztela eta, zenbaitetan, esperientzian parte hartzen ez dutenek baino hobeki. Berez, HEk ez Dakar inolako trabarik ingelesez -hizkuntza instrumental gisa- irakasten diren edukiak ikasteko.\nAzkenez, ikerketak kontuan hartzeko zenbait aholku eta iradokizun eskaintzen ditu, esperientzia hori finkatu eta orokortu nahi bada.


Produktu, Zerbitzu edo Ezaugarri berriak erabakitzea Martech Zone\nAste honetan jaso dut Sintonizatua ra Marketin Pragmatikoa.\nLiburuaren herenaren inguruan nago oraintxe eta gustura nago. Negozio ugariak erabaki txarren bidetik nola eraman dituen erakusten duten adibide praktiko asko daude, ez baitziren "ados" beren irtenbideetara. Beraien aurreikuspenak zer behar zituzten asmatu ezean, enpresek kiratsa zuten produktuak, zerbitzuak edo ezaugarriak merkaturatzen zituzten.\nSare sozialen eta webaren etorrerarekin batera, uste dut oreka dagoela produktu, zerbitzu edo eginbide berriak erabakitzen ari zarenean, baina, hori baino handiagoa da. Orain, bezeroa marketin euskarri sendoa denez, haiei ere arreta jarri behar diezu. Liburuak mezu hau inspiratu zuen.\nHona hemen lan egiten dudan produktu, zerbitzu edo eginbide berrien lehentasuna erabakitzeko hartzen dudan ikuspegia:\nZer da Sticky? Beste modu batera esanda, zer ari naiz garatzen bezeroen atxikipena hobetzeko? SaaS saltzailea bazara, adibidez, APIa al duzu? APIak zoragarriak dira kode gutxiago, laguntza gutxiago behar dutelako eta bezeroak zure produktuarekin integratzeko barne inbertsioa eskatzen baitute.\nZer da sentsazionala? Produktu, zerbitzu edo ezaugarri batzuek pisua merezi dute industrian izango duten eraginagatik. Horren adibide bikaina da jatetxeetarako eskaera mugikorrak egitea. Pizza saltoki garrantzitsuek salmenten% 10 linean soilik lortzen duten arren, orain mugikorretan inbertitu dute.\nInbertsioa ziurrenik negozio galtzailea izango da, telefonoaren bidez erabiltzailearen esperientzia zurrupatzen delako. Hala ere, irtenbidearekin merkatura lehiatu behar izan zuten, zalaparta lortu ahal izateko. The hype berriena widgetak dira.\nOharra: Uste dut mugikorreko eskaerak eta widget-ak bere eguna izango dutela, baina teknologiarekin hobetu ahala garatuko dira erabat. Negozio hauek orain inbertitu zituzten zalaparta eta zeharkako negozioak direla eta, ez negozio zuzeneko emaitzak.\nZer da wom-merezi? Zure bezeroak lineaz eta lineaz kanpo antolatzen ari dira. Langileek industriari eutsi ohi diote, baina enpresa desberdinetara joaten dira. Horrek esan nahi du Ahoz ahoko marketina garrantzitsua dela eta zure negozioak aukera gisa aztertu behar duela. Zure bezeroek platanoak botatzeko produktu, zerbitzu edo eginbide bat sortzen baduzu, hobe duzu industriako beste pertsona batzuei kontatzen ari zaiela uste izatea.\nZer da salmenta? Hau da neurri handi batean orain arte irakurri dudanaren ideia Sintonizatua. Hau da zure negozioa hazteko faktore handiena: zure produktuak, zerbitzuak edo funtzioak negozio bat bete behar du behar. Beste modu batera esanda, zure produktua erosiz gero, nire negozioaren onurak kostua baino handiagoa da. Hor beharrik ez badago, ziurrenik ez duzu arrakasta izango. Eskimalei izotza saltzea mito bat baino ez da.\nFaktore hauetakoren batek beste bat ordezkatu dezake. Batzuetan, ezaugarri berriak garatu ditugu, oso irtenbide handien eskariz. Apustua izan zen, baina aitortu genuen inbertsioak bere emaitza izango zuela nahiz eta bezero hori bereganatu ez. Uste dut bide orri bikain batek lau ekimen horiek izan beharko lituzkeela bertan.\nTags: Sarrerako marketinerako 6 urratsedukien optimizazioabezeroari laguntzainfografia diseinatuoptimizazio geografikoaseo geografikoasarrerako marketin prozesuaberunezko elikaduratokiko optimizazioaMarketin Pragmatikoa


ZINEMA AFRIKARRA: GAZTERIA URBANOA - Nafarroako Filmoteka\n“Zinema afrikarra: gazteria urbanoa” leloa erabiliz, XXI.mende hasiera honetan gertatu den belaunaldi aldaketa irudikatu nahi dugu, eta aldaketa hori Afrikako narratibetan, istorioetan, protagonistetan eta industrietan izan duten eragina aztertuko nahi dugu. Landuko ditugun zuzendariek genero ezberdinak erabili dituzte euren lanetan, melodrama, thriller-a, komedia eta animazioa, besteak beste. Hautatu ditugun zuzendarien eskarmentua eta abilezia euren obra berritzaileen bidez ikusi daiteke. Hain zuzen ere, lan horiek kritikaren eta nazioarteko jaialdietako audientzien txaloak jaso dituzte. Lau begirada ezberdin landuko ditugu eta, Afrikako gazteen amodiozko gutunen grabazioaren bidez, belaunaldi horren eguneroko errealitatea, ametsak eta aspirazioak ezagutuko ditugu.\nEzinbesteko Afrikak (Africa Imprescindible), dagoeneko 16 urte bete dituentaldeak, antolatu du ekimena. Talde horren helburua, izan ere, Afrikako sorkuntza bikain eta etenik gabekoa Nafarroan ezagutaraztea da. Hala, aukeratu ditugun filmeen bidez, areto komertzialetan existitzen den hutsunea bete nahi dugu eta gaztelania ezagutzen duten audientziek film horietaz gotzatzeko aukera ireki nahi dugu era berean. Nigeria, Mali, Hego Afrika eta Burkina Faso jatorri gisa daukate aukeratu ditugun lanek: hiru film luze eta bi film labur dira. Hainbat genero, formatu eta mezu lantzen dituzte. Daouda Coulibaly-k, esate baterako, aberastasuna lortzeko bide erraz eta azkarren inguruan hitz egiten du Wulu izenekomelodramean, zeinetan droga trafikatzeko bide berriak jorratzen diren, Afrikan islamismo erradikalak daukan rola bide batez ere jorratuz. Azken hamarkadetan Nollywood garatu da mundu mailan; Mendebaldeko herrietako arauez libre dagoen Afrikako zinema industria erakitzeko lehen zutabeak sortu ditu. Abba Makamaren Green White Green lanak, bestalde, fenomeno hori ikuspuntu komiko baten bidez landu du meta-narratiba teknika erabiliz. Gazte talde batek Nollywood pelikula bat nola sortzen duen kontatuz, estereotipoek dakartzaten arriskuak lantzen ditu; gainera, Nigeriako konplexutasun etniko, linguistiko eta sozio kulturalei buruzko hausnarketa modu komikoan egiten du. Jenna Cato Bass Hego Afrikako autorearen leheen lanak, Love the One You Love pelikulak, teknologia berriek gure eguneroko bizitzan daukaten eraginari buruz hitz egiten du eta, modu lotsagabe eta bikainean, emakumea lan munduan sartzearen ondorioak eta gizarte urbano konplexuetan murgiltzeari lotutako gaiak ere jorratzen ditu.\nKontinente horretako ahots berezi batekin itxiko dugu zikloa: Cedric Ido Burkina Fasoko zinemagilearen obra bat erakutsiko dugu. Autorea bera ere gurekin izanen da lanak aurkezteko; bere film laburrak behin baino gehiagotan izan dira sarituak. Animazioaren teknika erabiliz, gai sozialak lantzen ditu. Yakuzas generoa erabiliz, sistema kapitalista zitala hobeto ezagutzen laguntzen digu, sistema horrek aldaketa klimatikoan eta behartutako desplazamenduetan (Hasaki Ya Suda) daukan eragina azalduz. Haur baten ausardia eta inozentziaren bitartez, autoreak Thomas Sankara-ren (Twaaga) hilketaren ondoren Burkina Fason zabaldu ziren askatasunaren aldeko ametsei buruzko hausnarketa proposatzen digu.\nBeatriz Leal Riescok aurkeztu eta gidatuko du zikloa. Ikerlaria, irakaslea, komisarioa eta Afrikan, Europan eta Ekialde Ertainean egindako zineman espezializatua dagoen kritikoa da. NYCko African Film Festival-aren programa zikloa antolatzen du 2011a geroztik eta hainbat argitalpenetan atera ditu bere lanak, tartean, EL PAíS, Cinema Journal, Secuencias eta Asymptoten.\nAzaroaren 3a, ostirala, 17:30 O.\nAzaroaren 3a, ostirala, 20:00 h.\nAzaroaren 10a, ostirala, 20:00 O.\nAzaroaren 17a, ostirala, 17:30 O.\nAzaroaren 17a, ostirala, 20:00 O.\nAzaroaren 24a, ostirala, 20:00 O.\nHasaki ya suda - Twaaga


Doma - Wikipedia, entziklopedia askea.\nDoma (okzitanieraz Doma, frantsesez eta ofizialki: Domme) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 993 biztanle zituen.\nJean-Claude CASSAGNOLE (2014-2020)\n44° 48′ 08″ N, 1° 12′ 52″ E / 44.8022°N,1.2144°E / 44.8022; 1.2144Koordenatuak: 44° 48′ 08″ N, 1° 12′ 52″ E / 44.8022°N,1.2144°E / 44.8022; 1.2144\nCarsac-Aillac, La Roque-Gageac, Cénac-et-Saint-Julien, Groléjac, Nabirat eta Vitrac\n2007an Domme udalerrian erroldatutako biztanleak 1.019 ziren. Familiak 408 ziren, horien artean 114 pertsona bakarrekoak ziren (61 bakarrik bizi ziren gizonak eta 53 bakarrik bizi ziren emakumeak), 155 seme-alabarik gabeko familiak ziren, 98 seme-alabak dituzten bikoteak ziren eta 41 seme-alabak dituzten guraso-bakarreko familiak ziren.\n2007an 747 etxebizitza zeuden, 418 familiaren etxebizitza nagusia ziren, 268 bigarren erresidentzia ziren eta 61 hutsik zeuden. 702 etxeak ziren eta 45 apartamentuak ziren. 418 etxebizitza nagusietatik 303 bere jabearen bizilekua ziren, 93 alokairuan okupaturik zeuden eta 22 doan lagata zeuden; 2 etxek gela bat zuten, 31 etxek bi zituzten, 76 etxek hiru zituzten, 115 etxek lau zituzten eta 194 etxek bost zituzten. 281 etxek euren parking plaza propioa zuten azpian. 211 etxetan ibilgailu bat zegoen eta 169 etxetan bat baino gehiago zituzten.\nDomme udalerriko biztanleria-piramidea 2009an .\n2007an lan egiteko adina zuten pertsonak 541 ziren, horien artean 400 aktiboak ziren eta 141 inaktiboak ziren. 400 pertsona aktiboetatik 338 lanean zeuden (173 gizon eta 165 emakume) eta 64 langabezian zeuden (31 gizon eta 33 emakume). 141 pertsona inaktiboetatik 63 erretiraturik zeuden, 32 ikasten zeuden eta 46 "bestelako inaktibo" gisa sailkaturik zeuden.\n2009an Domme udalerrian 415 unitate fiskal zeuden, 909 pertsonek osaturik. Pertsona bakoitzeko diru-sarrera fiskalaren mediana urteko 16.048 euro zen.\n2007an zeuden 91 komertzioetatik, 5 bestelako produktu industrialen fabrikazioko enpresak ziren, 14 eraikuntza enpresak ziren, 19 ibilgailuen saltze eta konpontze enpresak ziren, 3 garraio enpresak ziren, 31 ostalaritza eta jatetxe enpresak ziren, 3 higiezinen enpresak ziren, 8 zerbitzu enpresak ziren, 3 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 30 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 1 funeraria, 5 igeltseroak, 1 margolaria, 1 zurgina, 1 iturgina, 1 argiketaria, 1 eraikuntza enpresa, 1 ile apaindegia, 14 jatetxeak eta 1 higiezinen agentzia.\n2000. urtean Domme udalerrian 19 nekazaritza-ustiategi zeuden, 390 hektarea erabiltzen.\nCénac-et-Saint-Julien (1,0 km)\nVitrac (3,2 km)\nLa Roque-Gageac (3,6 km)\nSaint-Cybranet (3,9 km)\nVézac (5,3 km)\nCastelnaud-la-Chapelle (5,3 km)\nAzken aldaketa 28 abendua 2019(e)an, 19:01(e)tan\nOrriaren azken aldaketa: 28 abendua 2019, 19:01.


Euskal Herriko Elkar argitaletxeak sari bat jaso du\nEspainiako editoreen federazioak bere liburu-denda eredua aitortu dio Elkarri, Euskal Herria "errealitate sozial eta kulturalean txertatuta".\nElkar liburu-denden euskal kateak Boixareu Ginesta saria jaso du astearte honetan, Espainiako Editoreen Gremioen Federazioak (FGEE) ematen duen Urteko Liburuan, Liburuaren Nazioarteko Azoka, Liber, dela eta.\nEpaimahaiak Elkar argitaletxeari eman dio saria, "Euskal Herriko jatorrizko komunitatearen errealitate sozial eta kulturalean txertatutako" kate itxurako liburu-denda ereduagatik, baina Espainiako Estatuan eta Europan dauden kultur orientabide guztiei irekita. Argitaletxe askorekin duen lankidetza ere goraipatua izan da.\n1974an ekin zion Elkarrek bere ibilbideari, Baionan lehen liburu-denda ireki zuenean, eta, urte horretatik aurrera, liburu-denden kate bat osatu du. Gaur egun, 17 denda ditu euskal geografia osoan banatuta.\nFondoko liburu-denda gisa, erreferenteetako bat dira kokatuta dauden hiri eta herrietan, eta, argitaletxe guztiekin duten harreman estuari esker, gai guztietako liburuekin lan egiten dute, Federaziotik nabarmendu dutenez. Gainera, lurraldeko hizkuntza-errealitateak kontuan hartzen ditu Elkarrek, eta euskaraz argitaratutako liburuari ikusgarritasuna ematea azpimarratzen du, euskaraz egindako tokiko ekoizpena irakurleei helarazteko.\nSaltokietatik haratago, Elkar liburu-dendetan kultur eragile izateko "ahaleginak areagotu" egiten dira. Horrela, taldearen liburu-denda batzuetan denda barruan anfiteatro txiki bat martxan jartzea lortu da, aurkezpenen, ipuin-kontalarien edo prentsaurrekoen motorra dena.\n'Boixareu Ginesta' sariak literatur kulturaren garapenean eta sustapenean paper garrantzitsua duten eta liburu-katea bere jardun-eremuetan sendotzen laguntzen duten liburu-denden eta liburu-denden lana bereizten du 1995etik.\nBoixareu Ginesta saria datorren urriaren 27an banatuko dute Bartzelonako Arts Santa Monican, Liber 2020 ekimenaren baitan.\nEspainiako Editoreen Gremioen Federazioa


Lekittoko Txoriak: martxoa 2021\nen martxoak 13, 2021 iruzkinik ez:\nPasa dan zapatuan, hilak 13, itsasora urten neban. Bagia egoan (olatu handi samarrak, baina periodo luzeagaz), baina haizerik bapez, eta ahal zan ibili. Ganera tarteka eguzki ederrak urteten eban.\nHasi nintzan santzari ogia botaten, aldra ederra batu neban, eta eraztun batzuk harrapa nebazan.\n4A2G Santza, Kaio hankahoria (Larus michahellis) Garraitzen jaio eta eraztundua 2012an.\n7X6G Santza, Kaio hankahoria (Larus michahellis), Getarian jaio eta eraztundua, 2016an.\nGAHJ Santza, Kaio hankahoria (Larus michahellis), 2019ko neguan Ondarrun eraztundua. 2018. urtean jaioa, ez dakigu non.\nItxasoa ispilu baten legez egoan gune batzuetan. Santz asko biltzen dirazenean, urrin-urrinetik ikusten diraz, eta inguruko txoriak hurreratzen diraz pentsatuz arraina edo jatekoa behintzat, egongo dala bertan (hauxe da gure trikimailua itxas txoriak ikusteko).\nAdin desbardinetako santz eta kaioak, ogitara bilduta.\nKoplia, zanga batuaz (Morus bassanus) alcatraz erderaz.\nKaio baltzak... kaio baltzak santzen lehengusu handiak diraz. Wikipedian Kalasantza dakar hegazti honentzako; nik ez dot berba hori Lekitton entzun, baina Azkueren hiztegian Lekitton jasoniko berba modura dakar: "Kalasantza: gaviota de las más hermosas de nuestra costa; es una de alas más negruzca que la llamada santza". Nire ustez kaio iluna be izan leike...\nKaio baltza (Larus marinus), gavión erderaz.\nMartinen eskuadrila supersoniko bat...\nMartinak (Puffinus mauretanicus) Gabai balearrak batuaz, paredelas baleares erderaz.\nMartin balearra (Puffinus mauretanicus)\nAndara batean pasaten diraz eta gaitzak diraz argazkiak egiten, konturatu orduko popaz harrapatzen dozuz.\nAntxeta hankabeltz heldu batek be egin eban osteratxu bat, eta pare bat argazki bota ahal izan neutsazan. Aurreko sarreran aitatu neban zeozer antxeta edo kalatxori honetaz, ia eurakaitik esaten ete daben itxas gizon nagusiak "pikoamarillo, pikamaillo", edo antzeko zeozer.\nAntxeta hankabaltza (Rissa tridactyla), gaviota tridáctila erderaz.\nArrasgo bereizgarria dau hegoen punta baltzak, "tinteroan bustita" legez. Oso politak diraz, eta ikusten gaitzak.\nKaio aldra handi bat batuz gero, suerte apur bategaz inguruan ibil leiken marikoren bat agertu leike, jatekoa ostu nahian.\nMarikua (Stercorarius skua), txori piratia da (preatia esaten eban batek), ez daki arrantzan eta beste txoriari ostuten deutse jatekoa, jazarriz, bere erpe zorrotzakin erasotuz, paparrean daroen arraina gonbita arazo arte! Parasitismo mota honeri kleptoparasitismoa deituten jako.\nMarikua (Stercorarius skua), págalo grande erderaz.\nIkusgarria izaten da: marikua bistara agertertu orduko badakizu datorrena, karranka zarataka eta auskan dabizen santzak, bapatean ixildu eta urteten dabelako danak hegaz kohete baten lez norabide bardinean, goruntz. Beste alderditik laster agertuko da marikua. Itzala da zelako ikaria eragiten deutsen!\nBegitu bere erpeak eta mokoa...\nLekitton, mariko da marikua (ian azentuata), giputzak eta batuaz ostera, marikoia. Nik ez dakit mariko izena nondik etor leiken, baina erezten jat beste "marikoi" hori, erderazko biraoren eraginez izen jatorraren korrupzioa izan leikela... Txitxarro marikoia be esaten dogu, eta entzun neban jatorrian mareako txitxarroa, mariko txitxarrua legokela. Batek daki!\nLaster arte, ondo ibili!\nen martxoak 07, 2021 iruzkinik ez:\nEtiquetas: antxeta hankabeltza, Catharacta skua, Kaio beltza, Koplia, Larus marinus, Larus michahellis, Marikua, Martina, Rissa tridactyla, Santza, Sula bassana


Hiru dorreak - Alboan EUS\nEzagutu Balmaseda era ezberdinean. Alde zaharrean barrena ibiliko gara helburu batekin: bertako hiru dorre garaienak. Bizkaiko lehen hiribildua bisitatu ez ezik, San Severino, San Juan eta Erdi Aroko Zubiko dorreek eskaintzen dizkiguten ikuspegi zoragarriez gozatuko dugu.\nBisitaldia San Severino plazan hasiko da, Bizkaiko lehen hiribilduko erdigunean. Bertan Balmasedako garrantzi historikoa azalduko dugu. Ondoren, San Severino elizako dorretxora igoko gara, kanpandorreak eskaintzen dituen ikuspegi zoragarriez gozatzeko.\nIbilbideari ekingo diogu alde zaharrean barrena, Kadagua ibaiaren arroan zehar. Urrutira gure hurrengo helmuga agertuko da: Erdi Aroko zubi enblematikoaren dorrea. Barruan, iraganeko uneak imajinatu eta birsortuko ditugu. Bisita amaitzeko, San Juan elizaren ezkila-dorrera igoko gara. Tenplua Balmasedako Historia Museoa da gaur.\n❱ Tarifa orokorra: 10 € + BEZ\n❱ 10 urtetik beherakoak: doan\n❱ 8 lagunetik gora: 80 € + BEZ / talde bakoitzeko\n❱ Euskara, gaztelania\n❱ San Severino plaza


Hasiera Partikularrak Aurrezkia-Inbertsioa Planak Pentsio planak PENTSIO PLANEN FISKALITATEA\nESTATUA / NAFARROA\nA> PENTSIO PLANETARAKO EKARPENAK:\nOinarri orokorra murriztu duen zenbatekoa\nEkarpenaren gehienezko muga:\nESTATUAN: Zenbateko hauetatik txikiena: 2.000 € edo laneko irabazien % 30.\nNAFARROAN: Zenbateko hauetatik txikiena: 2.000 € edo laneko irabazien % 30.\nDesgrabazio-mugak 50 urtetik gorakoentzat:\nNAFARROAN: Zenbateko hauetatik txikiena: 2.000 € (baimendutako finantza-muga) edo laneko irabazien % 50 nahiz eta Nafarroako araudiak 5.000 €-rainoko ekarpena onartzen duen.\nMuga bateratua banakako ekarpenekin\nEzkontidearen aldeko ekarpenak\nEzkontideak ez badu zerga-oinarriaren atal orokorrean txertatzeko errentarik lortzen, edo kopuru hau baino errenta txikiagoak lortzen baditu:\nGehienezko ekarpen osagarria:\nErreskateei eta prestazioei aplikatu beharreko atxikipena:\nLurralde bakoitzean indarrean dauden atxikipen-tauletan finkatutakoak.\nKapital eran jasotzea:% 100ean integratuko da.\nKONTINGENTZIA GERTATU DEN URTEA\n% 40KO MURRIZKETA APLIKATZEKO GEHIENEKO EPEA\n2007/01/01a baino lehen (*)\n2007, 2008, 2009 eta 2010 2018/12/31\n2015 edo ondorengoak 12/31+ kontingentzia gertatu ondorengo 2 ekitaldi\nKapital eran jasotzea:Oro har, prestazioaren % 100 jasoko da.\nSalbuespena: Kontingentzia bakoitzagatik jasotako lehen prestazioari % 40ko murrizketa ezarriko zaio, betiere lehen ekarpenetik 2 urte baino gehiago igaro badira (2 urteko epe hori ez da eskatuko baliaezintasunagatik edo mendekotasunagatik emandako prestazioetan) eta kasu honetan gertatzen bada:\n2018-01-01aren ONDOREN gertatutako kontingentzia. 2017-12-31ra arte egindako ekarpenei dagokien zatiarengatik soilik aplikatu ahal izango da % 40ko murrizketa (edonola ere, prestazioa jasotzen den dataren aurreko urtean egingo ziratekeen ekarpenen zenbatekoa kenduta geratzen den kopuruaren gainean aplikatuko da murrizketa).\n2017-12-31ren ondoren egindako ekarpenen zatia % 100ean joango da.\nKontingentzia gertatzen den ekitaldian eta ondorengo bietan jasotzen diren prestazioei soilik aplikatu ahal izango zaie murrizketa hori.\nErrenta eran jasotze: % 100ean integratuko da


"Armugan" filma luzeko protagonista izango da Iñigo Martinez - Laudio - Aiaraldea.eus\nTxabi Alvarado Bañares 2019-10-09 07:00\nIñigo Martinez, filmaren eszena batean.\nArmugan filma grabatzen ari da Iñigo Martinez dantzari eta aktore laudioarra Pirinioetan. Jo Sol da filmaren zuzendaria. “Berak proposatu zidan filmeko protagonista izatea, telebistan egin dut lan berarekin”, azaldu du Martinezek, “hau ezberdina da, filma bat da. Esperientzia bikaina izaten ari da niretzat”.\nHerritarrei heriotzaren prozesuan laguntzen dien pertsona baten papera egingo du laudioarrak filmean. Urrian egingo dituzte grabaketa guztiak eta datorren urtean estreinatuko da, data guztiz zehaztuta oraindik ez dagoen arren. “Zinema jaialdi batean estreinatzea da asmoa”.\nARMUGAN TEASER - ENG from Daniel Vergara on Vimeo.


Ohiko galderak - Taizhou Huangyan Shentuo Vehicle Co., Ltd.\nLaginak lortzeko, epea 7 egun ingurukoa da. Masa ekoizteko, epea gordailuaren ordainketa jaso eta 20-30 egunera da. Epealdiak eraginkorrak dira (1) zure gordailua jaso dugunean eta (2) zure produktuen behin betiko onespena dugunean. Gure epeak zure epearekin bat ez badatoz, joan zure eskakizunak salmentarekin. Kasu guztietan zure beharretara egokitzen saiatuko gara. Kasu gehienetan horretarako gai gara.\nNabarmendutako produktuak - Web mapa Honda Nmax haizetakoa, Motozikleta Gas Pedala, Kawasaki Schoolbag Rack, Vespa Gts 300 Gtv maletategia, Vespa Gts Gtv 300 Schoolbag Rack, Motozikleta Pedal Lauak,


Gazte Koordinadora Sozialista sortu da, "desjabetuon eta sozialismoaren defentsa egiteko" | Politika | Berria\n"Gazte problematikaren auziari klase ikuspegitik erantzuteko" eratu dute Gazte Koordinadora Sozialista. Dozenaka gaztek egin dute aurkezpena Gasteizko Auzolana pilotalekuan.\nKoordinadoraren aurkezpena, Gasteizko Auzolana pilotalekuan. Gazte Koordinadora Sozialista.\n"Dekadentzian eta ofentsiban dagoen gizarte burgesaren aurrean, desjabetuon eta sozialismoaren defentsa egitea dagokigu militanteoi. Gure bihotzak, diru zakarraren ordez, burkideon borondate eta grina iraultzailez elikatzen dira". Hitz horiekin aurkeztu dute Gazte Koordinadora Sozialista, Gasteizko Auzolana pilotalekuan egindako agerraldi batean. Dozenaka gazte elkartu ziren atzo koordinakunde berriaren sorrera jakinarazteko.\nAzaldu dutenez, "gazte problematikaren auziari klase ikuspegitik erantzuteko" sortu dute koordinakundea: "Badakigulako gazte problematika ezin dela ebatzi klase problematika ebatzi gabe". Ikuspegi hori lantzeko, uste dute beharrezkoa dela "lan politikoa" egitea, eta baita "kultura eta ildo politiko sozialista" garatzea ere: "Geure burua defendatu eta indartzeko, klase elkartasunarekin batera langile boterea eraiki behar dugu".\n"Miseria garaiak" eta "tendentzia sozialista"\nMiseria garaian, borroka ehuntzen leloko pankarta bat atzean zutela egin dute agerraldia gazteek. Izan ere, gazteek azaldu dute itxaropenez bizi izan dutela, "basakeria kapitalista" ikusita, "azken urteetan indartuz doan tendentzia politiko sozialistaren garatzea"; besteak beste, gaztetxeen borrokak, ikasle mugimenduenak, "klase feminismoaren gorakada" eta "teoria iraultzailearen lanketa eta hedapena" aipatu dituzte adibide gisa.\n"Gazte Koordinadora Sozialista errealitate horietatik jaio da", esan dute: "Adierazpen sozialista horien faltan ez ginateke hemen egongo. Eta gaur hemen GKS aurekzten bada, maila lokaleko adierazpen zein gaitasun sozialista horiek indartzeko baino ez da".


Eskualdeko baserritarren argi-itzalak - Uribe kosta - Hiruka.eus\nEskualdeko baserritarren argi-itzalak\nIker Rincon Moreno 2019-10-09 09:59\nUribe Kostako gazteen gehiengoa hirugarren sektoreari begira lanean jarri den arren, oraindino badago lehenengoari heldu dionik. Horren adibide batzuk ekarri ditugu orriotara; batzuek eskualdetik kanpora joan behar izan dute, beste batzuek, aldiz, inguruotan lurra lortzeko "zortea" izan dute. Izan ere, nekazaritzaren munduan murgiltzeko eta horretan aurrera egiteko zailtasun handienetako bat da lursail egoki bat topatzea, epe luzerako. Hona hemen inguruotako lau baserritarren testigantzak...\n“Azoketara joateko ohitura gero eta txikiagoa da orokorrean”\nIker Rincon Moreno 2019 urr 09 Getxo\nUnibertsitateko ikasketak amaitu ondoren, aitite eta amamaren baserrira bizitzera joan zen Haizea Bengoetxea getxoztarra. Nekazaritzan lehenengo ur...\n“Abeltzaintzak ez dauka irtenbide askorik gaur egun, oso garestia da”\nGaztetatik eman zituen nekazaritzaren munduan lehenengo pausoak Beñat Bilbao algortarrak. Lagun-taldeagaz ortua izan ondoren, baserritarrare...\n“Lurra lortzea zaila izango ez balitz, baserritar gehiago egongo litzateke”\nIker Rincon Moreno 2019 urr 09 Getxo Urduliz\nUribe Kostako Agroasanbladako kidea da Peio Fuente nekazaria. Otzaren bitartez eta Itzubaltzeta/Romoko merkatuan saldu ohi ditu Urdulizen landutako...\n“Gaur egun ez dakigu benetan zer jaten dugun; arazo handia da hori”\nUribe Kostan eta inguruetan lurra lantzen ibili ondoren, Durangaldeko Garai aldera egin du salto Ana de la Maza baserritar getxoztarrak. Zortzi urt...


Dantzatzen eta abesten ez duen herria hil egiten da, eta badakite – Independentea\n2020ko azaroak 13 2020ko azaroak 2\nAktorea eta abeslaria. Hernani\nNik normaltasun berriari kiratsa hartzen diot eta ez makala. Une zail hauetan autolaguntza testu eder pare bat topa ditut: ekainaren 1eko 4/1981 Lege Organikoa (Larrialdi Egoerak) eta ekainaren 9ko 21/2020 Errege Dekretua (prorroga bidez autonomia-erkidegoek ekainetik arrastaka dakarten kapritxoz betetako legea).\nEk. 1eko 4/1981 Lege Organikoa – Larrialdi Egoerak\nLuis de Miguel abokatuak Estatuko Fiskal Gorenari eta Auzitegi Konstituzionalari aurkeztutako hamabost orritako demanda San Juan martxa baino hobeto ikasi dut, beharra zer izaten den aizu. Zuzenbidean maisuki erabiltzen dira aditzak, beraz ez da gauza bera “aholkatzen da” edo “nahitaezkoa da”.\nEkainaren 9ko 21/2020 BOE-n irakurri ez baduzue, hemen hainbat aurkikuntza: “Musukoa eramateaz salbuetsita dago arnas zailtasunak dituena…” –eta nork ez ditu inongo zailtasunik arnasteko, musukoa jarrita…?\n‘Errege dekretua’ 21/2020 BOE 163.\n“Zinpeko aitortza bat nahikoa da…“ abuztuaren 19ko BOPV 1.3.3 artikuluan, eta “langileentzako eskuragarri jarriko dira ura eta xaboia…” ea.\nAbuztuak 19ko BOPV. 162.\nNork erabaki du ikastetxeetako sudoku-protokoloa? Eta gelarena? Eta termometroarena? Euskal Herriko Udal, eraikin publiko, denda eta ikastetxetan Eusko Jaurlaritzatik jaso diren protokoloak guk geuk zurrundu ditugu, ito arte, norberaren beldurren arabera, BOEn begiratu gabe eta herri guztiak Guantanamo bat izan arte.\nBehetik gora, irakurri ditudan protokolo gehienek, AEko neurriak urratzen dituzte, honek ekainaren 9ko 21/2020 ED urratzen du hainbatetan eta honek, 1978ko ditxosozko Konstituzioa, Nazio Batuen Erakundeko Sirakusako Printzipioak eta Osasun Publikoko 33/2011 LO.\nHemen galdera: Gobernu Zentraletik, ardura osoa eta guztia aginte sanitarioengan utzi badute (eta ez da aditu-batzorderik, Erkidegoa eta osasun-aginteengan utzi baita; nor ote diren ez dute zehaztu), ED Legeak salbuespenak eta arnasguneak baditu, eraikinetan legez-kanpoko neurriak hartu badira eta isunak eskubide osoz baliogabeak badira ez delako 2020ean hauen inguruko arautegirik zehaztu 4/2015 LO 36.6 Mozal Legeaz haratago… Nork hartuko lituzke neurriek eragin ditzaketen ezbehar, salaketa, epaiketa, gaitz edo heriotzak beregan?\nArtikuluaren testua estreinako aldiz argitaratu zen Kronikan 2020-10-27an


«Kontatu izan diguten feminismoa laido bat da gure historiarentzat» | Gizartea | Berria\nItziar Ziga. Idazle eta aktibista feminista\n«Kontatu izan diguten feminismoa laido bat da gure historiarentzat»\nKontakizun ofizialetatik kanpo gelditutako zortzi emakumeren historiak idatzi ditu Zigak argitaratu berri duen 'Malditas' liburuan. Gaur egun bizi duen feminismoaren jatorriak azal ditzaketela uste du.\n2014ko urriak 26 - Barañain\nValerie Solanas, Sojourner Truth, Sylvia Rivera, Louise Michel, Annie Sprinkle, Olympe de Gouges, Kathleen Hanna eta Laura Bugalhoren historiak bildu ditu Itziar Zigak (Errenteria, Gipuzkoa 1977) Malditas, una estirpe transfeminista liburuan. Joan den astean aurkeztu zuen, eta jada deika ari zaizkio bertze hamaika lekutatik. «Feminismotik idatzitako liburu bat argitaratzeak duen alde ona da: talde feminista guziek nahi dute aurkeztera joan zaitezen».\nPozik dago emaitzarekin, baina ez du nahi liburua bertsio bakartzat hartzerik: «Ez da feminismoaren bertze historia bat, bertze historia batzuk baizik». Bere «genealogiaren» parte diren zortzi emakume hautatu eta gaur egun bizi duen feminismoari egin dizkieten ekarpenak atera nahi izan ditu argitara.\nNola bururatu zitzaizun liburua idaztea?\nBeti gustatu izan zaizkit asko genealogiak, eta iritsia zen une bat denbora asko neramana murgilduta nagoen feminismo bati buruz hizketan. Susperraldian dagoen feminismo bat da, oso indartsua eta gai ugari lantzen dituena. Jatorrira itzultzeko gogoa nuen, nondik gatozen erakustekoa.\nFeminismoaren historia ofizialetik at kokatzen dituzu zortzi emakumeok.\nHistoria bakar baten eraikuntza, maiz, boterera iritsi diren pertsonen historia izaten da. Historia horrek eragina du gugan, eta feminismoan ere gauza bera gertatu da. Adibidez, askotan, feminismoaren inguruan dugun ikuspegia feminismo liberalarena da; berdintasunaren feminismoarena, ilustratuarena. Eta orduan, iruditzen zaigu feminismo guzia Ilustrazio garaitik datorrela, ikasketak izan zitzaketen emakume burges horiengandik, eta ez emakume baztertu eta izorratuenengandik. Kontakizun hori laido bat da gure historiarentzat. Ezen, ez baikara soilik zuriak eta burgesak. Bagara euskaldunak ere, eta langileak, edo txiroak. Lesbianak ere bagara, eta gure historiak ez du zertan etorri feminismo heterosexualetik.\nGarapenaren ideiaren aurka ere egin nahi nuen. Badirudielako dena izan dela lineala, goranzkoa eta askatzailea, eta Ilustrazioak arrakala bat ireki zuela historian, baina hori baino lehenago ere bazeuden matxinadak.\nNola egin duzu topo emakume hauekin?\nBeti erraten dut nire lagun ikusezinak direla, urteetan jarraitu izan didatelako. Hainbat bidetatik ezagutu ditut, eta harritu izan nau neure burua haien matxinadekin oso lotua sentitzeak. Ez dut asko pentsatu behar izan hautatzeko: horregatik erraten dut hau ez dela ez bilduma bat ez eta aniztasun edo osotasun bat ere. Nik proposatzen dudan genealogia bat da, baina bakoitzak egin behar du berea.\nZaila izanen zen informazioa bilatzea...\nKazetaritza ikasi nuen Leioan, eta karrerako lau urteetan ez zidaten behin ere feminismoaz hitz egin, eskolan behintzat. Bertze bide batzuetatik elikatu naiz, mugimendu feministatik bereziki: emakumeen dokumentazio zentroetan aurkitu dut informazio gehiena, eta gero, noski, hitzaldietan, eta Interneten ere bai. Batzuen inguruan bazegoen informazioa, adibidez Olympe de Gougesi buruz, baina haren inguruko historia zuritua eta burgestua izan da: nire interpretazio propioa egin dut.\nBertze batzuei buruz, berriz, oso informazio gutxi dago: Sylvia Rivera adibidez, ez du inork oroitzen, baina oso garrantzitsua izan zen sexu askapen mugimenduarentzat 1968ko ekainaren 28an egin zuen ekintza, erraterako.\nEz da kasualitatea historiatik baztertu izana, ezta?\nFeminismoaren historian kokatu izan direnek genero zapalkuntzaren aurka egiten zuten soilik. Nik aurkezten ditudanek bertze arlo batzuetan ere egin dute borroka: egin dute arrazakeriaren aurka, klase zapalkuntzaren aurka, aukera sexualen zapalkuntzaren aurka... Identitateek beti eragin izan digute soilik zapalduenoi.\nEta zergatik «madarikatuak»?\nEkintzako emakumeak dira guztiak, eta ez dute sekula boterea bilatu —ez eta lortu ere—. Batzuk idazleak ziren, baina bereziki isilik egon ezin ziren emakumeak ziren, ezin izan ziotenak borrokatzeari utzi. Horietatik zazpi kartzelan egon dira, eta bat esklaboa zen: nahiko adierazgarria da.\nLiburuak zein erantzun izatea espero duzu?\nPositiboan idazten dut beti, eta espero dut jendeak irakurtzean irribarre batekin bukatzea; gauzak egiteko gogoz. Beti da aberasgarria ikustea iragan bat dugula: ez gatozela ezerezetik.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Industria-robotika (Modulua)" topic_facet:"Fabrikazio Mekanikoko Sistema Automatikoen Programazioa (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" author_facet:"Elhuyar Hizkuntza Zerbitzuak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Industria-robotika (Modulua) Proposatutako gaia: Fabrikazio Mekanikoko Sistema Automatikoen Programazioa (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Egilea: Elhuyar Hizkuntza Zerbitzuak\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Idurre Bideguren: “Izatezko bikoteekiko babes falta eta diskriminazio handiaren aurrean gaude, eta gure betebeharra da araudia errealitate berrietara egokitzea eta diskriminazio mota oro saihestea” | EA - Eusko Alkartasuna\nHasiera » Albisteak » Idurre Bideguren: “Izatezko bikoteekiko babes falta eta diskriminazio handiaren aurrean gaude, eta gure betebeharra da araudia errealitate berrietara egokitzea eta diskriminazio mota oro saihestea”\nIdurre Bideguren EH Bilduko senatariak Senatuan hitz egin zuen atzo, ezkontzarik gabeko bikoteen kasuan alarguntasun-pentsioaren erregulazioa berrikustea proposatzen zuen mozioaren eztabaida eta bozketan. Hala, EH Bilduren aldeko botoa defendatu zuen, “egoera bidegabeak eta diskriminatzaileak eragiten duen guztia araudian ezabatu behar delako”.\nIdurre Bidegurenek azaldu zuenez, “bikote asko dira, eta gero eta gehiago, elkarrekin baina ezkontza-loturarik gabe proiektu batean bat egiten dutenak. Eta, gaur egun, indarrean dagoen araudiarekin, gure ikuspuntutik onartezinak diren desberdintasunak sortzen dira”.\nZentzu horretan, “izatezko bikoteek alarguntasun-pentsioa kobratzeko eskubidea dute, baina alde handiak daude ezkontza-lotura duten bikoteekin alderatuta. Alarguntza-pentsioa eskatzeko orduan, zenbait baldintza eskatzen zaie lehenengoei, elkarrekin bizitzeko modu gisa ezkontza aukeratzen dutenekin alderatuta”.\n“Baina, gainera, izatezko bikoteen kasuan alarguntasun-pentsioa jasotzea heriotzaren uneko egoera ekonomikoaren mende dago; alarguntasun-pentsioaren helburua ez da gutxieneko bizi-maila bat bermatzea, diru-sarrerak murrizteak familiari eragiten dion kaltea konpontzea baizik”, adierazi du.


Lauza zeramikoari buruzko gida | Blog Eraikal\n2012ko urtarrilaren 4an argitaratu zuen Valentziako Erkidegoko Egunkari Ofizialak 2011ko abenduaren 14ko ebazpena —Azpiegitura, Lurralde eta Ingurumen Sailarena—, zeinaren bidez onartzen den eraikuntzako kalitatearen gaineko “Lauza zeramikoari buruzko gida” izeneko dokumentua (onartua).\nEraikuntza-prozesu osoaren kalitatea hobetzeko lauza zeramikoak estalki gisara nola erabili erakusten du Gidak. Profesionalei erabakiak hartzen laguntzen die dokumentuak, eta haien esku ipintzen ditu eraikuntzarako produktuen eta sistemen alorrean izan diren aurrerakuntzak normalizazioari, teknologiari eta industriari dagokienez.\nGidaren xedea hau da:\nProduktu nagusiak eta haiei atxikiak hautatzen laguntzea, erabilerara nola egokitzen diren aztertuz. Prozesuaren fase bakoitzean, informazioa eta hautaketa-sistema bat eskaintzen ditu Gidak, erabakiak egokiak izan daitezen. Saihestu beharreko alderdi batzuk erakustea, akatsak baztertzeko eta hautaketa ahalik eta onena egiteko.\nEzagutzak eguneratzen laguntzea. Azkar egiten du aurrera materialen teknologiak. Hori dela eta, trebakuntza-garaian jasotako ikaskuntzak berehala geratzen dira zaharkituta, eta profesionalek ez dute behar adina astirik izaten beren kabuz ezagutzak eguneratzeko. Honenbestez, beharrezkoa da Gida hau —materialak edo sistemak aplikatzeko beste batzuk bezala—, informazio sistematikoa ematen baitu produktuen bilakaerari eta haien erabilera egokiari buruz.\nHona hemen dokumentuaren atalak:\nLauza zeramikoen motak\nLauza zeramikoen sailkapena, erabileraren arabera\nLauza zeramikoen hautaketa\nLauzak jartzeko sistema\nProiektuaren zehaztapena eta obraren kontrola\nErabilera eta mantentze-lana\n1998an argitaratu zen lehenbizikoz dokumentu hau —seigarren argitalpena du oraingoa—, Valentziako Generalitateko Herri Lan, Hirigintza eta Garraio Sailaren, Valentziako Erkidegoko Arkitektoen Elkargo Ofizialaren eta Valentziako Erkidegoko Aparejadore eta Arkitekto Teknikoen Elkargoen Kontseiluaren elkarlanari esker, Valentziako Erkidegoko Kalitate Planaren barruan. Argitalpen bakoitzean, egokitu egin da Gida araudi berriek eragindako berrikuspenetara eta sektoreko eragileen jardueragatik metatutako eskarmentura.\nArgitalpen honetan, hasierako dokumentua —Valentziako Generalitateak Eraikuntzako Kalitaterako Dokumentu Aitortutzat onartua azaroaren 30eko 132/2006 dekretuaren bidez, DRB 01/06 kodearekin— berrikusi da.\nBerria jaso dugun datan, ez zegoen eskuragarri dokumentua. Eskuragarri izan bezain pronto, IVEren dendan egongo da.\nIturria: Eraikuntzaren Valentziako Institutua , 2012/01/09\nThis entry was posted in Dokumentuak, Espezifikazioak and tagged IVE-a, Kalitatea, Valentzia. Bookmark the permalink.


Urkullu eta Barkos ez dira izango Konstituzio egunaren ospakizunetan\nKonstituzioaren 38. urteurrena\nUrkullu eta Barkos ez dira Konstituzio egunaren ospakizunetan izan\nAzken eguneratzea: 2016/12/06 10:17 (UTC+1)\nKonstituzioaren balizko erreforma izan dute hizpide agerraldia egin duten alderdi guztietako ordezkariek.\nKonstituzioaren aldaketarako zuhurtasuna eskatu du Mariano Rajoyk\nIñigo Urkullu lehendakariak eta Uxue Barkos Nafarroako Gobernuko presidenteak ez dute Espainiako Gobernuak Konstituzioaren 38. urteurrenaren harira Diputatuen Kongresuan antolatu dituen ospakizunetan parte hartu. Carles Puigdemont Kataluniako presidentea ere ez da bertan izan, ezta Podemos eta IU alderdietako idazkari nagusiak ere (Pablo Iglesias eta Alberto Garzon, hurrenez hurren) edota PNV, EH Bildu, ERC edota PDECAt alderdietako kideak.\nErkidegoetako presidente gehienek uko egin diote Madrilgo harrera joateari; bost besterik ez dira izan Madrilen: Cristina Cifuentes (Madril), Alberto Nuñez Feijoo (Galizia), Guillermo Fernandez Vara (Extremadura), Emiliano Garcia-Page (Gaztela-Mantxa) eta Javier Fernandez (Asturias).\nAitzitik, bertaratu direnen artean Mariano Rajoy Espainiako presidentea izan da, eta zuhur agertu da Konstituzioa aldatzeko aukeraren aurrean. Ez dela "arinkerietan" aritzeko unea ohartarazi du, ezta "ateraldietarako" ere.\nJavier Fernandez PSOEko talde-kudeatzaileko buruak azaldu du bere alderdiak “adostasuna” bilatuko duela Konstituzioa aldatzeko asmoz Kongresuan azpibatzorde bat sortzeko proposamena aurkeztu aurretik.\nPablo Echenique Podemoseko organizazio idazkariak eguneraketaren alde daudela berretsi du. Egungo testua “abiapuntutzat” jo du, eta salatu egin du 1978ko Konstituzioari eusten diotenek hura egunero urratzen dutela.\nBere aldetik, Albert Riverak Kongresuan ordezkaritza duten beste alderdi politikoei “ausartak” eta “arduratsuak” izan daitezela eskatu die, Konstituzioa modernizatzeko beharrezkoa den adostasuna bilatzen hasteko, baina baztertu egin du eztabaida horretan “espainiar guztien arteko berdintasuna” mintzagai izatea.\nKatalunian eta Euskadin hainbat udaletxe zabalik\nKatalunian, gutxienez 300 udaletxetako alkate eta zinegotziak lan egitera joan dira astearte honetan, Konstituzioarekiko errefusa adierazteko asmoz.\nPDECAT, ERC, CUP eta Demòcrates de Catalunya alderdietako hautetsiak dira euren lanpostuetara joan direnak Badalonako Udalean urriaren 12an izandako polemikaren ostean. Egun horretan Badalonako Udalak bere ateak ireki zituen Bartzelonako epaitegi batek debekatu arren. Epailearen autoa apurtu ostean, zenbait zinegotzi udaletxera sartu ziren hiritarrei zerbitzua eskaintzeko.\nEuskadin ere zenbait udalek euren ateak zabaldu dituzte, besteak beste, Ondarroakoak eta Markinakoak Bizkaian eta Laudiokoak Araban. Izan ere, EH Bilduko kargu publiko gehienek ezer ospatu ez eta lanera joatea erabaki dute, gauza bera egin dute ELA, LAB eta STEEILAS sindikatuetako langileek ere.


__Bermeoko Udala__ Armarria\nUdalaUdalaren eraketaUdal izapideakUdal inprimakiakUdal araudiakUdal erabagiakUdal aurrekontuak Udal telefonoakUdal web ofizialakFacebook-en gaudeArgitalpenakUdal ekimenakUdaleko lan eskaintzaUdal kontratazioaBerh@zUdal irudiakArmarriaIrudi korporatiboaBermeoko bandera\nUdalerri baten armarria, haren historiaren oinarrizko kontakizunei aplikautako irudikapen alegorikoa izaten da. Sinbologia egokia erabiliz eta heraldikearen arauak betez, herriaren historian jazotako gertakizunik garrantzitsuenak islatzen dira bertan. Guzti hau kontuan izanda berregin da Bermeoko Uriaren armarria, haren osatze eta antolatze heraldikoa onartzen dauan bagilaren 6ko 1373/1968 Dekretuaren sarreran bertan esaten dan moduan. Otsoek, bizardun buruak, baleontziak bale eta guzti, testuak, etab., Bermeoko historiaren gertakizunak eta zertzeladak agertzen dauz era enblematikoan: herribildu modura eratu izana, Bizkaiko Buru izatea, arrantzeari lotuta egon izana beti, eta, gure lurralde historikoko herri guztien artean lehentasuna izan ebala. Gure herriaren armarriari jagokonez, 1968. urtean legalki onartu zan. Bermeoko Udalak, armarria normaldu eta erregularizatu beharra ikusi dau, beti be, armarri hori deskribatu eta antolatzen eban Dekretuak ezarritakoa kontuan izanda. Horretarako, Antolakuntza, Informatika eta Kalidade Saileko teknikariek, behar izan daben kanpoko aholkularitzeagaz, armarriaren definizino ofiziala, adierazpen grafiko bakarrean egokitu dabe. Ahalik eta zehatzen jarri dira margoak eta esmalteak, lan hau enpresa espezializatu bati adjudikatuz. Holan ba, 1968ko Dekretuan dagoan deskripzino ofizialagaz eta normalizatzeko egin dan lan zehatz honegaz, orain, guztiz itxuratuta geratu da, benetako erabilera bateratua eta zuzena izango dauala bermatzeko. Armarriaren erabilerea arautzen dauan udal ordenantza BAO. 38 ZK. 2003ko otsailaren 25ean argitaratu zan.\nBermeoko uri txit noble eta leialaren armarria erabilteko arauak ipinten dauzan udal ordenantzeaBermeoko armarria


Herriz Herri - Hendaia (L) | 2018ko Apirilaren 12a\nJose Bove Hendaiarat etorria Bizi!-ren mobilizazioarat\n2017ko urtarrilean hetsia izan zen eta berriz ideki da 2018ko apirilaren 3an. Berriro erretentzio idekitze hau heldu da, justu legebiltzarrean apirilaren 16an lege proiektu bat eztabaidan izanen delarik, neurri zorrotzagoak plantan jarriz. Pertona horien atxikitzeko epea erretentzio zentroetan luzatuko da, 135 egun arte. Geriza eskatzen duen pertsona baten defentsarako epea laburtua litzatekelarik.\nCimade elkartea kezkatua\nCimadek ageri baten bidez bere kezka adierazi nahi izan du. Frantses barne ministeritzak erretentzio zentroetako lekuak, 1.800etik 2.200etara pasatuko ditu, Cimadentzat egoera hori ezin onartua da, eskubide urratze bat dela dio. Horrez gain, Hendaiako zentroa mugan izanez, beldur da arrastatze gehiegikeriak izaitea. Cimadek dio berriro Hendaiako erretentzio zentroan ezarriko dituzten pertsoneri laguntza ekarriko duela beren eskubideak zainduak izan daitezen. Eskatzen dute ere lege proiektua baliogabetua izan dadin.\nBizi! mugimenduaren ekintza\nApirilaren 3an, 80 bat pertsona hurbildu da Hendaiako erretentzio zentrora, horietan Jose Bove euro-deputatua. Hautetsi izanez, honek eskubidea izan du hitz egiteko zentroko zuzendariarekin. 146 pertsonek izena eman dute bolondres izaiteko etorkinen lekua hartzeko. Bizi mugimenduarentzat etorkinentzat etxeetako ateak dira ideki behar ez eta presondegiak.


Nerea Loiola: "Ezin duzu sentimendurik gabeko istorio bat idatzi" - Zarautz - Zarauzkohitza.eus\nDorleta Agiriano Lai 2018-07-12 13:18\nNerea Loiola 'Harri bat poltsikoan' liburuarekin. (Dorleta Agiriano Lai)\nAndoniri, kaletik goazenean, gure pausoei arauak jartzea gustatzen zaio: "Ama, ezin ditugu baldosa gorriak zapaldu", edo "ama, marren artetik joan behar dugu". Behin, zebrabide luze bat zeharkatzera gindoazela, zera esan zidan: "Ama, ezin dira marra beltzak zapaldu, eta beste alderaino iristen banaiz hegoak aterako zaizkit". Orduan, besoak zabaldu zituen eta hantxe joan zen.\nHaurrak babesteko joera dugu helduok. Erori egiten dira eta altxa egiten ditugu, negar egiten dute eta ez egiteko esaten diegu, egoera eta sentimendu negatiboak saihestu eta zoriontsu izatea nahi dugulako. Baina uste dut txikitatik min hori onartu behar zaiela, bai min fisikoa, bai emozionala. Handitzen diren heinean, min emozional horren abanikoa handitu egiten da: bullynga, segurtasun gabezia, lotsa, beldurra...


Etsaiaren zigor zuzenbidea - Wikipedia, entziklopedia askea.\nEtsaiaren zigor zuzenbidea (Feindstrafrecht alemanieraz) Günther Jakobs legelariak 1985ean proposatutako teoria da, bereziki arriskugarritzat hartzen den kriminalitateari aurre egiterakoan, subjektuaren portaera eta arriskugarritasuna, eta ez subjektuaren egintzak berak, zigortzen direla adierazten duena.\nJakobsen iritziz, etsaiaren zigor zuzenbide honek hiru oinarri ditu: a) etsaiari zigorra aurreratzea; b) zigorren proportzionaltasun eza eta zenbait berme prozesal kentzea edo arintzea; c) zigor gogorrak propio ezartzea talde batzuen gainean (terroristak, kriminal antolatuei…).\nTeoria honi jarraikiz, beraz, bi zigor zuzenbide leudeke: herritarrarena eta etsaiarena.


Haurrak kalera irteteko neurria aztergai, apirilaren 26ko "360º" saioan | EITB telebista\nHaurrak kalera irteteko neurria aztergai, gaurko "360º" saioan\nHorrez gain, gobernuaren kudeaketaren kontrako kritika zorrotzak, notizia faltsuak eta oposizioan nagusitzeko eskumako alderdien arteko lehia aztertuko ditu saioak.\nEider Hurtado saioaren aurkezle eta zuzendaria. EiTBko bideo batetik lortutako irudia.\n"36'º" saioaren webgunea\nSei asteko konfinamenduaren ondoren, itxialdia leuntzeko lehen neurria iragarri du gobernuak: gaur, haurrak kalera irten daitezke, 42 egun etxean igaro ondoren. Aste honetako "360º" saioa familia ezberdinekin egongo da, irtenaldi hauek elkarrekin nola egingo dituzten ikusteko. Halaber, zeresan handia sortu duen neurri honen inguruan adituen iritziak ere jasoko ditu.\nBestalde, Eider Hurtadok zuzendutako saioak egun hauetan bizi dugun egoera politikoaren analisia egingo du. Gobernuaren kudeaketaren kontrako kritika zorrotzak, notizia faltsuak eta oposizioan nagusitzeko eskumako alderdien arteko lehia bizia aztertuko ditu, besteak beste.\nHorretarako, Iñaki Gonzalez Deia egunkariko zuzendari laguntzailearen, Iñaki Soto Gara-ko zuzendariaren eta Concha Minguela kazetariaren iritziak bilduko dituzte. Besteak beste, eskumako politikaren berezitasun nagusiak aztertuko dituzte, horien artean, Felipe VI. Erregearen parte-hartzea eskatzen duten ahotsak zein mutur muturreko iritziak ere.\nHorrez gain, gehien sufritzen ari direnek tokia izango dute "360º" saioan, eta zaharren egoitzetako langile eta egoiliarrek bizi duten egoera azalduko dute.\n"El Coronavirus en 360º" saioa gaur gauean izango da ikusgai 22:15ean ETB2n eta eitb.eus-en.


Le Vernet (Ariège) - Wikipedia, entziklopedia askea.\nArtikulu hau Foix Herriko udalerriari buruzkoa da; beste esanahietarako, ikus «Vernet».\nLe Vernet (frantsesez eta ofizialki: Le Vernet) Okzitaniako udalerri bat da. Administratiboki Frantziako Ariège departamenduan dago, Okzitania eskualdean. 2013an 673 biztanle zituen.\nBonnac, Montaut eta Saverdun\n364 (%51.1) 344 (%48.3)\n2007an Le Vernet udalerrian erroldatutako biztanleak 631 ziren. Familiak 232 ziren, horien artean 44 pertsona bakarrekoak ziren (28 bakarrik bizi ziren gizonak eta 16 bakarrik bizi ziren emakumeak), 96 seme-alabarik gabeko familiak ziren, 68 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 279 etxebizitza zeuden, 245 familiaren etxebizitza nagusia ziren, 18 bigarren erresidentzia ziren eta 16 hutsik zeuden. 273 etxeak ziren eta 4 apartamentuak ziren. 245 etxebizitza nagusietatik 206 bere jabearen bizilekua ziren, 35 alokairuan okupaturik zeuden eta 4 doan lagata zeuden; 1ek gela bat zuen, 6 etxek bi zituzten, 31 etxek hiru zituzten, 70 etxek lau zituzten eta 137 etxek bost zituzten. 184 etxek euren parking plaza propioa zuten azpian. 92 etxetan ibilgailu bat zegoen eta 126 etxetan bat baino gehiago zituzten.\n2007an lan egiteko adina zuten pertsonak 403 ziren, horien artean 275 aktiboak ziren eta 128 inaktiboak ziren. 275 pertsona aktiboetatik 251 lanean zeuden (136 gizon eta 115 emakume) eta 24 langabezian zeuden (11 gizon eta 13 emakume). 128 pertsona inaktiboetatik 43 erretiraturik zeuden, 31 ikasten zeuden eta 54 "bestelako inaktibo" gisa sailkaturik zeuden.\n2009an Le Vernet udalerrian 235 unitate fiskal zeuden, 597 pertsonek osaturik. Pertsona bakoitzeko diru-sarrera fiskalaren mediana urteko 16.306 euro zen.\n2007an zeuden 26 komertzioetatik, 2 erauzte enpresak ziren, 1 janari enpresa zen, 6 eraikuntza enpresak ziren, 6 ibilgailuen saltze eta konpontze enpresak ziren, 2 garraio enpresak ziren, 1 ostalaritza eta jatetxe enpresa zen, 1 higiezinen enpresa zen, 5 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 7 zerbitzu publikoetatik, 1 posta bulegoa zen, 2 igeltseroak, 1 margolaria, 1 argiketaria, 1 eraikuntza enpresa eta 1 jatetxe.\n2000. urtean Le Vernet udalerrian 8 nekazaritza-ustiategi zeuden, 1.008 hektarea erabiltzen.\nVilleneuve-du-Paréage (4,6 km)\nBézac (4,8 km)\nSaint-Amans (5,5 km)\nMultimedia: Le Vernet (Ariège)\nAzken aldaketa 15 urria 2021(e)an, 21:45(e)tan


The typical accountant – EKONOMIAZ JANTZI\n“The typical accountant is a man past middle age, spare, wrinkled, intelligent, cold, passive, non-committal, with eyes like a cod-fish; polite in contact but at the same time unresponsive, calm and damnably composed as a concrete post or a plaster of Paris cast; a petrification with a heart of felspar and without charm of the friendly germ, minus bowels, passion or a sense of humor. Happily they never reproduce and all of them finally go to Hell“ [Elbert Hubbard]\nEnpresaren ekonomia jakintza alorretik kanpo (kontxo! eta esparru horretan ere bai!) kontabilitateak ez du ospe onik. Ez da alor erakargarria. Kontablea ere pertsona iluna omen da. Berekoia, hotza… Orokorrean, Enpresa Zientziak (marketing, estrategia, planifikazioa, kontrola, aurrekontuak, emaitzak…) desatseginak dira ikuspegi sozial eta eraldatzailea duten pertsonentzat. Artikulu honen bitartez bestelako ikuspegi batekin aztertu nahi dugu kudeaketarekin lotutako zenbait kontzeptu, eta bereziki kontabilitatea: zera frogatu nahi dugu… kontableek seme-alabak izan ditzaketela eta zenbait kasutan, baldintza egokiak emanez gero, ez direla infernura joaten.\nEbenezer Scrooge, Charles Dickens-ek asmatutako pertsonai berekoi eta iluna. “http://eu.wikipedia.org/wiki/Kontabilitate” estekan antzerako argazkia ikusiko duzue. Azken finean, kontable guztiek infernuan bukatzen dute haien ziklo kontablea eta beraz, argazkiko morroiaren aurpegia izan ohi dute ikasketak bukatu eta berehala.\nErakundeen kudeaketa gauzatzeko tresna bereziak behar dira, noski: erakundearen helburuak bete egingo direla ziurtatzeko lanabesak. Erakundeak berak etengabeko kontrola gauzatu behar du, aurreikusitako emaitzen eta emaitza errealen arteko desbideraketak neurtuz eta kudeatuz. Kontrol hori gauzatzeko, informazio fidagarria eta egokia garaiz izatea beharrezkoa da. Kontuz, kontabilitatearekin egin dugu topo. Bi kontabilitate mota bereiz daitezke:\nFinantza-kontabilitatea: kanpora begira prestatutako kontabilitatea da, legala, erabat arautua, burokratikoa…\nKudeaketa-kontabilitatea: bere barnean, kostuen kontabilitatea eta aurrekontuen kontabilitatea barnebilduko ditugu. Erakundearen fluxu ekonomiko-finantzarioak a priori eta a posteriori kontrolatzeko kontabilitatea.\nKontabilitatearen eginbeharra barnera-kudeaketari begira, erakundearen planifikaziorako, kontrolerako eta erabakiak hartzeko beharrezkoa den informazio finantzarioa bildu, antolatu, interpretatu eta komunikatzea da. Esan bezala, funtzio hori kudeaketa-kontabilitatearekin egikaritzen da.\nHala ere, gaur egungo testuinguru sozio-ekonomiko basatian, ohiko kontabilitate sistemek muga nabariak dituzte erakundeen informazio estrategikoa sistematizatzeko. Izan ere, kontabilitate “tradizionalak” erakundeen aldagai monetarioak besterik ez ditu neurtzen eta egungo testuinguruan, erakundeen osagairik garrantzitsuenak ez dira ukigarriak, ez monetaz neurgarriak. Pertsonen motibazioa eta erakundearekiko atxikimendua eurotan neur daiteke? Epe luzerako aldagai estrategikoak ukiezinak direla ohartu dira zenbait kontulari: adimen emozionala, bestelako aktibo ukiezinak, kalitatea… Aldagai horiek kontrolatzeko, kudeaketa-kontabilitatean garapen izugarria eman da: aldagai monetarioez gain, aldagai ez monetarioak ere neurtzeko tresnak diseinatu dira.\nAkademian, aditu batzuk kontabilitate mota berri batez mintzo dira: Zuzendaritza Estrategikoaren Kontabilitatea, hau da, enpresaren zuzendaritzaren gidaritza estrategikoari begira prestatutako kontabilitatea. Beste batzuek, ordea, Kudeaketa-kontabilitatearen garapenaren aurrean gaudela aipatzen dute soilik, burua gehiegi berotu gabe. Laburbilduz, adierazle monetarioz eta ez monetarioz osotutako adierazle-estrategikoen sistemak agertu dira kontableen bihotzetan. Diruak behar luke bihotzik? Eta kontableek? Baietz ematen du. Edo agian ez, ez dakit. Jarrai dezagun.\nHiruki kontablea. Iturria: Blanco Ibarra, F. (2008): La Contabilidad de Costes y Analítica de Gestión para las decisiones estratégicas, Ediciones Deusto, Barcelona.\nBalanced Scorecard tresna izango litzateke “kontabilitate” mota honen adibiderik esanguratsuena. “Adierazleen Sistema Orekatua” lau ikuspegi desberdinetan oinarritzen da: finantzak, bezeroak, enpresaren barneko prozesuak eta ikasketa/hazkuntza ikuspegia. Ikuspegi bakoitza, adierazleen bitartez planifikatu eta kontrolatzen da, gehienez ere, 25 adierazle erabiliz orotara. Bere logika honako hau da: edozein erakundek, pertsonen prestakuntzan eragiten badu, bere prozesuak hobetuko ditu, bezeroen asebetetzea hobetuz eta azkenik, jabeentzat finantza-emaitza hobeagoak lortuz (ustez hauxe baita enpresa merkantilisten azken helburua).\nBalanced Scorecard adierazleen sistemaren egitura arrunta. Iturria: Kaplan, R. eta Norton, P. (1996): The Balanced Scorecard: translating strategy into action. Harvard Bussiness School Press, Harvard College.\nAlor horretan badaude bestelako esperientzia batzuk, esate baterako kudeaketaren kalitatearekin lotutako paradigmak. Zehazki, EFQM bikaintasunerako ereduaz ari gara. Bere filosofia erakundeetan inplementatzeko, autoebaluazio tresna multidimentsionalak edo holistikoak behar dira (uff… baina zer dira horiek?!): erakundearen aldagai monetarioak (adb. salmentak) eta ez monetarioak (adb. pertsonen asebetetzea) neurtzeko informazio-tresnak. Berriz ere, adierazleen-sistemak ditugu hizpide.\nEFQM ereduaren egitura. Iturria: Euskalit (2010): EFQM Bikaintasun-Eredua, IVAP eta Eusko Jaurlaritzarekin argitaratuta.\nDiruz neurtu ezin dena kudeatzeko beharra nabariagoa da Gizarte Ekonomian eta Ekonomia Solidarioan. Ekonomiaren sektore horretan bereziki, pertsonen beharrizanak betetzea da helburua. Are gehiago, gizartea eraldatzea. Helburu horiek betetzeko pertsonak dira bitartekorik garrantzitsuena. Aldi berean, bitarteko eta helburu. Hori guztia neurtu behar dugu, a priori (planifikazioa) eta a posteriori (kontrola).\nMota horretako erakundeen kudeaketa ekonomiko-finantzarioa hobetzeko tresnak ez dira gai erakundearen kudeaketa bere osotasunean egituratzeko, noski: finantza-kontabilitatearen lanabesak bai kooperatibetan, bai elkarte eta fundazioetan; ohiko kudeaketa-kontabilitatea: kostuen eta aurrekontuen kontabilitatea. Nolabait, erakundeen baitan dagoen maitasuna kontabilizatu behar dugu! Eta horretarako, tresnarik aproposenak adierazleen sistema integralak dira. Gure ustez, bereziki Balanced Scorecard tresna, beti ere, bere egitura “kapitalista” erakunde sozialen ezaugarrietara moldatuz.\nBalanced Scorecard tresnaren moldaketa “soziala”. Iturria: Soldevilla, P. eta Amat, O. (1999): “La aplicación del Cuadro de Mando Integral. Un ejemplo en la Unidad de Relaciones Internacionales de una Universidad Pública”, Auditoría pública: revista de los Organos Autónomos de Control Externo, 17. zenbakia.\nAzaldu duguna zenbait sektoretan oso argi ikusten da. Hezkuntza alorrean, esate baterako, bai unibertsitatean, bai unibertsitatetik kanpo ere. Baita sektore publikoan.\nBalanced Scorecard “akademikoa”. Iturria: Del Burgo, U. eta Luengo, M. (2012): “Hezkuntza-erakundeen kudeaketa orekatua: EFQM ereduan oinarritutako Balanced Scorecard akademikoa”, Uztaro aldizkaria, 85. zenbakia, UEU, Bilbo.\nAzken finean, enpresen kudeaketa ekonomiko-soziala erraztu behar dugu, bereziki gizartearen ongizatea bilatzen duten erakundeetan. Horixe litzateke etorkizuneko kontablearen helburu nagusietako bat. Helburu hori bete eta ziur asko, seme-alabak izango dituela kontable horrek. Eta zorte apur batekin zerura joango da.\nOharra: Unai del Burgo García, UEUko ekonomia saileko kidea da. Lanbidez, kontablea, UEUn. GEZKI Institutuko ikaslea da, Gizarte Ekonomian eta Ekonomia Solidarioa Masterrean (UPV/EHU). Bere ikerketa ildoa, Gizarte Ekonomiako erakundeen kudeaketa ekonomikoa eta soziala hobetzeko lanabesak. Zorionez bi semeren aitatxo: Oihan eta Ekhi. Probabilitate osoz, bere ziklo kontablea bukatzean, Unai zuzenean infernura joango da.\nUnai eta Oihan UEUko kontabilitate-txokoan.


Barne-komunikazioa: Nola egin krisialdietan\n1 Barne-komunikazioa ere garrantzitsua da\n2 Zer eta zein puntura arte kontatu\n2.1 Nola egin?\n3 Nola sortu barne-komunikazioko plan bat eta nola jarri martxan\n3.1 Bozeramaile bat aukeratu\n3.2 Enpresaren balioak eta nola lagun dezakeen erakutsi\n3.3 Mezu argia eta ulerterraza eman\n3.4 Mezuak lelo baten inguruan multzokatu\n3.5 Behar adina mezu igorri\n3.6 Teknologiak baliatu\n3.7 Komunitatea ekintza batean inplikatzen saiatu\nDuela egun gutxi hasi nuen “birusaren aurkako ekintza” izeneko artikulu sorta, krisi larri hau bideratzeko eta aurre egiteko lagungarriak izan daitezkeen edukiak eskaintzera bideratua.\nErantzuna erabatekoa izan da: asmoa eskertuz eta kontsultak eginez jasotako bisiten eta mezuen kopuruak animatu egin nau. Jarraitu egingo dut.\nOraingo honetan, beste komunikazio mota bati buruz hitz egingo dizut, barnekoa, hau da, komunitatearen barnean egin beharrekoa.\nBarne-komunikazioa ere garrantzitsua da\nEnpresa, negozio edo profesional batek egiten duena kontatu eta komunikatu behar du, horretan ez dago zalantzarik. Baina batzuetan gai garrantzitsu bat ahazten da: hori bezain garrantzitsua da barne-mailan ere jakinaraztea, komunitatea osatzen duten pertsonei, enplegatuei, laguntzaileei eta abarrei.\nFaktore hori askotan alde batera uzten da. Baina komunikatzea baldin bada informazioa, hurbiltasuna, balioak eta ospea transmititzea eta konfiantza sortzea… Ez al litzateke egin behar, lehenik eta behin, barne-mailan? Askotan enpresako langileak komunikabideen bitartez izaten dute berritasun eta gai jakin batzuen berri.\nEta horrek ez luke horrela izan behar. Are gutxiago krisiaz hitz egiten ari garenean, orain gerta daitekeen bezala.\nInoiz baino beharrezkoagoa da horri heltzea eta, ekintza-plana prestatzeaz gain, gertatzen ari dena eta hartu diren edo hartuko diren neurriak jakinaraztea.\nZer eta zein puntura arte kontatu\nGai hori batzuetan kontsultatzen didate: enpresa edo negozio batzuek, gai bat jakinarazi behar dutela jakin arren, ez dakite noraino kontatu edo zehazki zer kontatu.\nZergatik? Ez dituztelako etxeko lanak aldez aurretik egin eta ez dutelako enpresa-kultura bat sortzeko lanik egin.\nKasu horietan, erakundeek probatzen dute erreakzionatzeko gaitasuna, sormena, antolamendua eta abar.\nEgunotan ikusten ari gara, enpresa askok ez baitiete aparteko ahaleginik eskatu behar izan langileei. Horiek argi izan dute nola jokatu behar zen, eta lehenengo minututik jarri dira martxan. Eta benetan diotsut ez dela enpresa horietan pelotero maila beste enpresa batzuetan baino handiagoa delako.\nErakundea bera arduratu bada egiturazko zenbait gai lantzeaz eta jakinarazi badu, aurrea hartu dio etor daitekeenari.\nHorrela, gaizki-ulertuak, funtsik gabeko zurrumurruak, buluak eta abar saihestuko dira.\nNegozio edo enpresa baten zuzendaritzak erabaki garrantzitsu bat hartzen duenean, aste hauetan aurre egin behar diegun gaiak, esaterako, komunikazio-plan bat prestatu behar da.\nLehenak enpresaren egunerokotasunean inplikatutakoak dira, hau da, negozio horrek pertsiana altxatzea edo ateak egunero irekitzea eragiten duten pertsonak, langileak.\nBeraz, lehenik eta behin, barrura begiratu behar da: plan bat egin langileei zer gertatzen den eta zer neurri hartuko diren jakinarazteko. Ez da ahaztu behar langileak direla marka baten lehen enbaxadoreak.\nNola sortu barne-komunikazioko plan bat eta nola jarri martxan\nHona hemen pertsona eta erakundeentzako ideia batzuk, zoritxarrez, aste hauetan berri txarrak jakinarazi beharko dituztenak.\nBozeramaile bat aukeratu\nGarrantzitsua da komunitatea erreferentziazko figura batekin identifikatu ahal izatea mezuen igorle gisa.\nEnpresaren balioak eta nola lagun dezakeen erakutsi\nHori da enpresak bere negozioa identifikatzeko erabiltzen dituen balioak praktikan jartzeko eta benetan frogatzeko aukerarik argiena. Ez dira orrialdeak betetzeko baino balio ez duten kontzeptuak; horrelako uneek frogatzen dute negozioen atzean pertsonak daudela.\nHorien arduradunek beren buruari galdetu beharko liokete nola lagun diezaioketen beren komunitateari eta, beraz, gizarteari kasu zehatz horretan.\nEgun hauetan adibide handiak ikusten ari gara gure inguruan, hasi langileei soldatak ordaintzea erabaki dutenekin, edo irabaziak murriztea onartu dutenekin, krisialdiak langileengan eraginik ez izateko.\nMezu argia eta ulerterraza eman\nLangileek erraz ulertu behar dute helarazi nahi zaien mezua. Hizkuntza erraz batez idatzita egon behar du, termino teknikoak eta kontzeptu konplexuak gehiegi erabili gabe.\nLagungarria izan daiteke eskema edo irudi batekin aurkeztea ere.\nMezuak lelo baten inguruan multzokatu\nCOVID-19 aren kasuan bezala, krisia denboran luzatuko den gai bat izango dela eta gaiari buruzko komunikazio batzuk gertatu beharko direla ikusten bada, mezu horiek multzokatzeko eta identifikatzeko esaldi edo lema bat sortzea komeni da.\nLeloa mezu bat izan daiteke berez, tonu adiskidetzailea, motibagarria, sentikorra eta enpatikoa duena.\nBehar adina mezu igorri\nKomunitateari krisialdi baten berri eman behar zaionean, ez da gutxietsi behar erakundeko kideei bidaltzen zaizkien mezuen eta komunikazioen kopurua.\nGertatzen den mugarri edo aurrerapen bakoitzari buruzko informazioa emateak lasaitasuna mantentzen lagunduko du, gezurrezko buluak eta informazioak saihestuko ditu eta enpresarekiko konfiantza sustatuko du.\nGaur egun teknologiak baliabide ugari eskaintzen dizkigu mezuak modu zuzenagoan helarazteko. Ikus-entzunezko baliabideak aprobetxatu eta bideo bat edo irudi-galeria bat sor daiteke.\nNola ez, baliabide horietako mezuek tonua eta alderdi guztiak zaindu beharko dituzte, grabatzen diren espaziotik hasi eta tonuraino.\nKomunitatea ekintza batean inplikatzen saiatu\nKomunitateko kide izatearen sentimendua indartzera bideratutako ekimenak gara daitezke. Kide guztiek zerbait parteka dezaten edo ekintza bat egin dezaten eskatu.\nBarne-mailan gera daiteke, edo jendaurrean ere partekatu daiteke, enpresaren kanalen bidez, kideen sare sozialetan, etab.\nIkusten duzunez, barne-komunikazioa funtsezkoa da negozio eta enpresentzat.\n, Barne-komunikazioa, Birusaren aurkako ekintza, Coronavirus, Covid-19, Komunikazioa, Nola komunikatu barne mailan, Nola komunikatu covid-19 garaietan\nPrevZergatik nire webguneak ez du bisitarik? Zure webguneko bisitak areagotzeko arazoak eta konponbideak\nContenidos evergreen para un blog de ámbito cultural que no pasan de modaNext


Nahoko Kojima eta bere 32 metroko paperezko balea erraldoia | Sormenak linean\nNahoko Kojima xurgatzeari uztea da paperez egindako balea erraldoi hartan. «Shiro» paper japoniarrarekin eskuz egindako eskultura honekin Thailandian debuta egin duen artista.\nArtista honek egin duen eta iristen den lanik handienaren aurrean gaude 32 metroko luzera dute. Erabat eskuz moztutako bi paper zati erraldoi hartutako paperean egindako lana.\nOso eskuz egindako lana. Nahoko Kojimak egiten ahalegindu da lanaren nekea nabarmendu horietan ez da makinarik erabili. Artistak berak Hawaiin ikusitako balean inspiratutako lana.\nBalea hori bere begiekin ikusteak hasiera eman zion zetazeo erraldoi horien azterketa ozeanoak nagusi diren irudi izugarriekin eta lurra ekialdetik mendebaldera zeharkatzea ahalbidetzen duten hegats horiekin.\nNahoko Kojimak a egiten du oso lotura berezia kirie tradizionalarekin, edo Japoniako papergintzaren arteari ere deitzen zaio. Proportzio izugarri handiko papera eta eguneroko ahalegina bere marrazkietan oinarrituta hilabetetan mozteko.\nLan izugarria, ezin konta ahala ordu erabili baitzituen altxa paperezko bale erraldoi hori. Espazio handia behar da 32 metroko luzera duen pieza gorde ahal izateko. Kojimak diseinatu zuen bezala ezin hobea mugitzeko gai izateaz gain.\nUrtean egindako lana paper fabrika batek antolatutako washi papera Japoniatik neurtzeko neurria hartu eta hilabeteak behar izan zituen artista bera mozteko. Lana garraiatzeko, paper zatiak alde batetik bereizi eta bildu behar ziren, eta geroago muntatu behar ziren paperezko balea altxatzeko.\nKojimaren lana jarrai dezakezu zure webgunetik; paperezko beste batzuentzat, jarraitu esteka honi.\nArtikuluaren bide osoa: Sormena linean » General » Artistak » Nahoko Kojimak egindako paperez egindako 32 metroko balea izugarria\nPhotoshop-ekin GIF bat egiten ikasten dugu


kritiken hemeroteka » Isabel Salinasek poesia liburua kaleratu\n« Bigarren aktua | Krisalida »\nAmeslariaren ixiltasuna / Isabel Salinas / Islada, 1990\nIsabel Salinasek poesia liburua kaleratu X.X. / Egin, 1990-11-27\nIsabel Salinasek kaleratu berria du Ameslariaren ixiltasuna daraman poema liburua. Isabelek, Gerardo Paulyk eta Kepa Zafrak landutako Isladak izeneko obra goraipagarriaren kasuan gertatu zen bezala, oraingoan ere artista hirukote honek sortutako “Islada” argitaletxearen bidez kaleratu da Isabelen azken lan hau. Eta, aurreko kasuan bezala, Ameslariaren ixiltasun azaletik hasi eta azken zehaztasuneraino zaindutako eta ferekatutako lana dugu, Isabelek sortutako poemen edukia soportearen goi mailako kalitatea merezi bait zuen.\nIsabel Salinas Arrigorriagan jaio eta azken urteak Donostian eman dituen emakume gaztea da eta, euskaldun berria izanik euskal hitzaren apostua egin du buru belarri, euskera bait da, Isabelek azpimarratzen duen bezala, Euskal Herriari dagokion hitza.\nIsabel Salinasentzat, beretzat oso bereak eta oso barneratuak dituen sentimentuak eta inpresioak isladatzeko biderik egokiena da euskara. “Beste edozein hizkuntzatan ezingo nuke geure giroan gertatzen diren eguneroko esperientziak eta eguneroko tentsioak eta burrukak isladatu”, esan digu Isabelek, zentzu honetan euskara beretzat militantzia dela adieraziz.\nAmeslariaren ixiltasuna gaueko edo basoko giro bare eta lasaian irakurtzeko liburua da, poemen hitzen marmario isila entzun ahal izateko. Poemak Isabelek sentitutako barne zirrara pertsonaletan oinarriturik badaude ere, ez da inolaz ere narzisismoan erortzen, Salinasen poemen helburua guztiz bestelakoa bait da, berak sentitutakoak besteengan biztea, hain zuzen. Poemetan, geure paisaietako eta basoetako bideak norberaren barnerantzako bide bilakatzen zaizkigu. Itsasoaren soinuak, hauek ere, ezagupen —eta elkar ezagupen— pertsonalerako gailu bihurtzen zaizkigu. Naturan bizitako esperientzia pertsonalek kanporantzako hesiak hausten dituzte Salinasen poemetan.\nEz dira Salinasenak inspirazio momentu iheskorretan eginiko bertsoak, landutako poemak baizik. “Itsasoa edo basoa kontenplatu eta momentu hartan zerbait kanporatzeko beharra sentitzen badut ere, momentu zehatz hori sarritan oso lan neketsu eta poema luze baten oinarri bilakatzen da, nahiz eta, agian, definitiboki azaltzerakoan poema luze hura poesia laburraren forma hartu”\nIsladak obran Isabel Salinasen poemek argazkilari aparta den Gerardo Paulyren eta Kepa Zafraren ilustrazioen laguntza izan bazuten, Ameslariaren ixiltasuna obran Keparen lanak ditugu poemen kide bakarrak. Ñabardura aberatsetan eta egokiro inprimatutako Zafraren ilustrazioek poema bakoitzaren mamia azpimarratzen digute, poemek zein ilustrazioek oreka egokiena lortzen dutelarik.\nIsabel Salinasek adierazi digunez, lantzen ari den trilogia baten lanak utzi dizkion atseden uneetan idatzi du aipatutako poema liburuxka, non trilogian azalduko den zenbait bide aurreratzen diren. Seguru gara sentsibilitatea duten euskaldun guztiek preziatuko dutela “ameslari isila” den Isabel Salinasen poema liburu hau.


Bizikleta aparkaleku, bizikletak kentzea eta isunen inguruan (lehen zatia) – Kalapie\nDeskonfinamendu-faseetan aurrera egin ahal, hirian autoa jaun eta jabe zen aurreko normaltasunetik geroz eta gertuago gaude. Baina hori ez da herritarrek nahi duten normaltasun berria, are gehiago, bizi izan dugun konfinamendu gogorraren ondoren.\nKonfinamendua amaitzean, oinezkoak, korrikalariak eta txirrindulariak kalera irten ginenean, aire garbia, zeru urdina, txorien txioak, itsasoko brisa eta olatuak ziren nagusi. Baina egoera drastikoki aldatu da azken astean; autoak hirira itzuli dira eta erre-usaina dago nonahi. Motorrak ere galtzadatik lasai zirkulatzen ari dira berriz ere, ohi zuten bezala kutsatzen eta azeleratzean zarata handia sortzen.\nEgoera horretan, ostegunean, munizipalak OINEZKOEN ETA IBILGAILUEN ZIRKULAZIOARI BURUZKO ORDENANTZA (zehazki, 43. artikuluko 7. puntua) zorrozki betearazten hasi ziren berriz ere.\n7. Bizikletak horretarako propio ezarritako aldeetan aparkatuko dira, horretarako propio jarriko diren parrilletan ondo bermatuta. Halakorik ez badago edo toki guztiak hartuta badaude, beste toki batzuetan aparkatu ahal izango dira, beti ere oinezkoen nahiz ibilgailuen zirkulazioa oztopatzen ez badute. Ezin izango dira, inola ere, zuhaitzen enborrei lotu, ez eta hiri altzariei ere, baldin eta altzari horiek honda badezakete edo normaltasunez erabiltzea oztopa badezakete. Guztira 3 m baino gutxiagoko zabalera duten espaloietan ere ezin izango dira aparkatu.\nUdalaren webgunean argitaratutako ohar batean, hauxe gogorarazten dute:\n“Donostiako Udalak bizikleten erabiltzaileei gogorarazten die berariaz horretarako prestatutako tokietan aparkatu behar direla. Kostako lerroko barandetan edo eremu publikoko beste elementu batzuetan aparkatutako bizikletak kendu eta udal altxatokira eramanen dira, dagokien isunarekin. Halaber, neurriak hartuko dira bidearen gainerako erabiltzaileen segurtasun fisikorako arriskua dakarten edo oinezkoen edo txirrindularien joan-etorria oztopa dezaketen egoeretan.”\nUdako egoera hori urtetik urtera errepikatzen da, baina Udalak ez du inoiz aurrea hartzen, eta, aurten ere, itsasoaren inguruko barandetan aparkatuta zeuden bizikletak “garbitzeari” ekin dio. Kalapiek ahalegin handiak eta proposamen ugari egin ditu egoera hori eragozteko eta arazoari aurrea hartzeko, baina alferrik.\nIzan ere, hiriko komunikabide bati egindako adierazpenetan, zera dio Mugikortasun saileko ordezkariak: “plaza libreak zeuden inguruko bizikletentzako aparkalekuetan, eta hala frogatzen dute garabia Zurriola hondartzako morruan lanean ari zen une berean hartutako hainbat argazkik”. Zenbat plaza zeuden libre? Barandan aparkatutako bizikletentzako adina plaza? Ez dugu uste egoera Mugikortasun saileko ordezkariak azaldu bezalakoa izan zenik. Hori frogatzeko, larunbat arratsaldean hartutako argazki bat gehitu dugu behean. Ikus daiteke bizikletentzako aparkalekuak leporaino beteta zeudela:\nBeraz, Udalak beste erabiltzaileen osotasun fisikoa arriskuan jartzen duten egoeretan neurriak hartzea erabaki badu, hau modu egokiena ez bada ere, eskatu nahi diogu ordenantza zorrozki betearazteko ahalmena baliatzea, bizikleta eta txirrindulariei dagokienez ez ezik, motordun ibilgailuei dagokienez ere. Hona hemen ordenantzako beste hainbat artikulu:\nMotordun ibilgailuek ez dute baimenik espaloian, bizikleta-bideetan, oinezkoen eta bizikleten pasabideetan edota garraio publikoko geltokietan aparkatzeko.\n2. ATALA: Abiadurari buruzko 30. artikulua. Donostiako udal-barrutiko hiribideetan, ibilgailuek, haien kategoria edozein dela ere, ezingo dute gainditu 50 km/orduko abiadura, bide bakoitzaren konfigurazioa eta egoera kontuan hartzen dituzten beste araudi murriztaileagoak eragotzi gabe, zeinak espresuki seinaleztatuko baitira. Pertsonen segurtasuna bermatzeko eta ingurumen-kalitatea hobetzeko, hiriko hainbat gunetan hogeita hamar (30) km/orduko abiadura-muga ezarri ahal izango da. Abiadura-muga duten guneak bai sarreran bai irteeran seinaleztatuko dira S-30 eta S31 seinaleak baliatuta, hurrenez hurren.\nOinezkoek espaloi eta ibiltokietan eta berentzat seinaleztaturiko aldeetan ibili behar dute. Seinaleztatutako pasaguneetatik zeharkatuko dituzte galtzada eta bizikleta-bideak. Galtzada zeharkatzeko oinezkoen pasagunerik ez badago, ziurtatu beharko dute arriskurik eta oztoporik sortu gabe zeharkatu dezaketela.\nBizikleta-bideak gainontzeko trafikotik eta oinezkoen aldeetatik fisikoki bereizita egongo dira. Bizikletari eta patinatzaileek baizik ezin izango dituzte erabili. Lastertasun gomendatua hamabost (15) km/h da, gehienez. Ezin da, inola ere, hogei (20) km/h baino azkarrago ibili.\nBerriz esango dugu, ozen eta garbi: ez dugu uste desohorea denik hiriko kaleak bizikletaz beteta egotea; aitzitik, horrek erakusten du, erakundeen eta biztanle guztien ahaleginari esker, Donostia hiri modernoa eta ez hain kutsatu dela, eta hiri europar handien antza hartzen ari garela.\nUdalak bizikleta inoiz baino gehiago sustatu beharko lukeen une erabakigarri honetan, zergatik kriminalizatzen du bizikletaren erabilera? Udalak Ordenantza zorrozki betearazi nahi badu, zergatik ez ditu betearazten motordun ibilgailuen gaineko artikuluak?\nAzkenik, Udalari eskatzen diogu hiriko mugikortasun-arazo handia alde batera ez uztea eta hori konpontzeko lan egitea, motordun ibilgailuen erabilira ahalik eta azkarren mugatuz.\nEusko Jaurlaritzaren “Plan Renove”-a: DIRUTZA kotxe kutxakorrentzat, EZER EZ bizikletentzat\n5 ekaina, 2020 at 11:36\nGaizki aparkatzeak agerian uzten duen arazoa ez da hiritarren arau-haustea, udalak jarritako baliabideen gabezia baizik. Aukera bat dena mehatxu bezala ikusten du udalak, eta horregatik hain erabaki okerrak hartzen ari da.\n5 ekaina, 2020 at 11:58\nEskerrik asko iruzkinarengatik Mikel. Arrazoi guztia duzu, eta diozuna agerian utziko dugu prestatzen ari garen hurrengo sarreretan. Urteroko kontua da, eta aurten, are eta nabariagoa izan da gabezi hori.


XXVI. LOATZOKO IGOERA - JAITSIERA - 2018 - Lasterketak.eus\nXXVI. LOATZOKO IGOERA – JAITSIERA – 2018\nUrteroko legez, aurten ere, Amasako Martina elkarteak eta Uxo-Toki elkarteak Loatzoko igoera-jaitsiera antolatu dugu. XXVI. edizioa izango da aurtengoa.\nAmasako plaza 90 metrotan dago eta Loatzoko gaina 631 metrotan. Loatzora igo eta berriro irteera tokira itzuli beharko du korrikalari bakoitzak, guztira, 9,73km-ko ibilbidea eginez. Jaitsiera arriskurik gabekoa da.\nLasterketa apirilaren 30ean, igandea, ospatuko da. Irteera 10:30ean egingo da Uxo-Toki elkartetik. Izen-ematea, berriz, egunean bertan izango da goizeko 9:00etatik aurrera Uxo-Toki elkartean, doan.\nDATA – FECHA: 2018ko Apirilaren 29ean\nORDUA – HORA: Goizeko 10:30etan\nIZEN EMATEA – INSCRIPCIONES: Egunean bertan Uxo-Toki elkartean 9tan hasita.\nXXII.Loatzoko igoera-jaitsiera 7,03 km Egilea: Amasakogazteak\nSari-banaketan, parte hartzaileen artean zozketa mundiala egingo da.


Dauphiné Kriteriuma, maiatzaren 30tik ekainaren 6ra, ETB1en eta eitb.eus-en\nDauphiné Kriteriuma, ETB1en eta eitb.eus-en\nFermin Aramendik eta Xabier Usabiagak egingo dute maiatzaren 30etik ekainaren 6ra bitartean jokatuko den txirrindularitza probaren kontakizuna.\nDauphiné Kriteriuma zuzenean ETB1en eta eitb.eus-en\nDauphiné Kriteriuma lasterketaren emankizunari ekin dio EITBk: Txirrindulari askorentzat Frantziako Tourra prestatzeko balio izaten duen proba arratsaldero ikusteko aukera izango dugu ETB1en eta eitb.eus-en.\nMaiatzaren 30etik ekainaren 6ra bitartean jokatuko den Dauphinè Kriteriumaren 73. edizioak ibilbide erakargarria izango du. Erdialdeko Mendigunetik Alpeetara bidean, bizitasunak gorantz egingo du egunez egun. Esprinterrentzat aproposa izango den etapa lauarekin hasiko dira, asteazkenean bakarkako erlojupekoa izango dute eta hortik aurrera mendiko etapak hasiko dira.\nTxirrindularitzak ez du etenik EITBn eta Giroan bezalaxe, Fermin Aramendik eta Xabier Usabiagak errepidean gertatzen den guztiaren kontakizuna egingo dute zehaztasun osoz eta emozioa ikus-entzuleei sentiaraziz.\nEtapa guztiak zuzenean eskainiko dira 15:00etatik aurrera, lehenengoa izan ezik. Igandean, 21:00etan izango ditugu ikusgai lehen jardunaldiaren azken 40 kilometroak.


Hainbeste oihu (eta murmurioren bat)\nRaimonen azken kontzertuak\nRaimon musikari valentziarrak eszenatokiak utzi ditu, berrogeita hamar urtetik gorako ibilbide baten ondoren, maiatzean Bartzelonako Palau de la Músican emandako hamabi kontzerturekin. Azken-aurrekoan egoteko aukera izan dugu, eta hauxe da bertan bizi izandakoaren kronika.\nAgur esan dio musikari Raimon abeslariak, ibilbide luze eta oparoaren ondoren (argazkia: Cristina Calderer).\nEz naiz inoren bizioekin sartuko ni, baina ARGIAko jendearenak benetan arraroak dira: Ramon Pelegero Sanchis, Raimon izenez ezagunagoa (nota bene: azken silaban jarri azentua, inolaz ere ez katalan hiztunen belarrietara arrotz eta grazios egiten gaituen lehenengoan), erretiratuko dela, eta ea joango nintzatekeen azken kontzertuetako batera (ea egunen batean Liberté, Egalité, Beyoncé edo Ariana Granderen kontzertu baten kronika eskatzen didaten). Guztira hamabi azken-kontzertu ziren, ondo, guztiak maiatzean egitekoak, ondo, baina sarrerak urte hasieratik zeuden agortuak, ez hain ondo. Maiatzaren 5ean berean egin nuen saiakera, eta, auskalo norbaitek sarrera itzuli zuelako (edo auskalo hil egin zelako norbait hori), baina sarrera bat, bakarra (oilategian, zer egingo zaio), lortu ahal izan nuen, maiatzaren 27rako. Azken-aurreko kontzerturako. Ez azkenerako, ezin izango diet nire bilobei Raimonen azken kontzertuan izan nintzela esan, baina kronika kobratu, barka, idatzi ahal izango dut behintzat. Eskerrik asko, beraz, sarrera itzuli zuen (edo auskalo hil egin zen) pertsona horri.\nEz da lehen aldia, noski, bereziki gustuko ez dudan norbaiten kontzertu batera joaten naizela. Tira, gustuko ez dudan, Raimon ez dut gehiegi jarraitu, egia esan, bere hit-ak ezagutzen ditut, nola ez, baina beti iruditu izan zait kantatu baino oihu egiten duen kantari bat (eta ni gehiago naiz murmurioaren aldekoa), beti iruditu izan zait kantatzen ez zekien kantari bat (eta horrek ez du derrigor ezer esan nahi, begira Fermin Muguruza). Ez da lehen aldia, beraz, baina oraingoan bereziki deseroso nago. Izango da agian kontzertua Palau de la Música ahalguztidunean egingo delako, orain tristeki (akusatuen) lehen lerroan dagoen musika jauregia, guztiok ezagutzen dugun ustelkeria kasuagatik, Felix Millet lehendakari ohia (gaizkile) buru (kuriosoa egiten da, hala, eraikinaren barruan Millet abizena leku batean baino gehiagotan irakurtzea, nahiz jakin Lluis birraitonari egiten diola erreferentzia). Eta deseroso nago, klase borroka edo, hobeki, gutxiagotasun konplexu bategatik, Palau de la Música klase altuko jendeak okupatzen baitu eskuarki, Upper Diagonal esaten zaien horietarik.\n35 abesti guztira. Minutu pare bateko esku-zartak. Eta gero etxera: eszenatoki gainean hainbeste oihu jaulki duenak ezin xumeago jaitsi du azkena, 'bona nit i fins sempre' ia entzunezin bat erortzen utzi ondotik\nBaina izango da Raimon gorriegi zaielako, agian, gandorra uste baino apalxeago duen jendeak betetzen du gaur areto nagusia, guztiak ere jende zintzoa, ordenako jendea, gehienak ere konbergentziaren aldekoak. Kuriosoa, halaber, orain ustez horiek ere independentistak direlako, eta Raimonek inoiz aitortu izan duelako ez dela independentista, gaur egun Kataluniak bizi omen duen prozesu politikoaren gaineko zalantzak adierazteaz batera. Ea nor ausartzen den, ordea, Raimon bezalako ikono bati lezioak ematera, eta publikoak barkatu egiten dio bekatu hori, ahaztu behintzat (azken-aurreko kontzertuan ez, zorionez, baina azken-azkenean in-inde-independència oihukatu omen zuen jendeak; gustura ikusiko nuke zer aurpegi jarri zuen Raimon gizarajoak). Adibidez familia politikoak (BCN en Comú-koek ez, besteak, emaztearenak alegia): kasualitatez, maiatzaren 27rako sarrerak lortuta, abendutik hauek, oin-puntetan iragan dira Raimonen ez-independentismoa aipatu diedanean. Esteladaren bat bada aretoan, nahiz ez den iristen Millet abizena estaltzera.\nKontzertua hasi da halako batean, hamarrak justu paseak direnean (beranduegi niretzat, lehen loaldiaren atarian egoten bainaiz ordurako, eta Barsak Alavesi lehen gola sartu ondoren). Abesti niretzat (eta susmoa dut publikoaren zati handi batentzat) erabat ezezagunekin hasi ere, ezagunak nizkion abesti zaharruno, oldarkor, builatsu horiengandik urrun, chanson frantses-napolitarretik gertuago, sorpresa atsegina. Atorra gorria jantzirik, musikari akatsgabeez inguratua (bi gitarra, kontrabaxua, klarinetea), belarri gotorrontzat eztia diren melodiak interpretatzen ditu. Adibidez, XIV. mendeko testu batekin osatua den Elogi dels diners, publikoak bereziki txalotua, auskalo testuinguruak hartara bultzatuta. Kantuek aurrera egin ahala, deskubrimendu bat: Raimonek, kontxo, uste baino hobeki kantatzen du, kantatzean oilarra instituzionalizatu duen kantariak. Oilarrei muzin egin gabe (peccata minuta, eserlekua oilategian dugunontzat), baina murmuriotik gertuago, oihutik baino. Dantza eta guzti egiten du abestiren batean. Tarteetan hitz gutxi, hori bai, despedida kontzertua izan arren. Araua hautsi du, luze gabe, País Basc abestia aurkezteko (gogoratu: “Tots els colors del verd, Gora Euskadi criden fort”), esplikatzeko, batetik, 1967an Euskal Herrira egindako bidaia batek zeharo hunkitu zuela, Ez Dok Amairu, Laboa, Lete, Iriondo, Artze anaiak, eta, bestetik, Bilboko jende bat etorri dela kontzertura (Hondarribikorik ez du aipatu). Publikoak beroen txalotu duen abestietako bat iruditu zait (ez dakit zergatik, EAJ-PP akordioaren ondoren, katalan eta euskaldunon arteko harremanak ez baitaude inoizko momenturik gozoenean).\nGehienbat diktadura garaiko istorioak kantatuko zituela espero nuen. Beste aurreiritzi bat. Bat gehiago. Ez nekien hainbeste poeta katalan musikatu zituenik, Ausias Marchengadik hasi eta Salvador Espriurenganaino. Ez nekien Victor Jararen Te recuerdo Amanda kantuaren bertsio eder bat, Et recorde Amanda, egin zuenik. Ez nekien Raimonen valentziera euskaldun katalandartu baten belarrietan arazo berezirik gabe sartuko zenik. Bisetan jendea are beroago dago. Jo vinc d’un silenci (“Qui perd els origens, perd identitat”, txalo), Diguem no (“Nosaltres no som d’eixe món”, txalo, txalo), hasi bezala bukatzeko, konposatu zuen lehen kantuarekin, Al vent (“Els ulls al vent, al vent del món”, txalo, txalo, txalo). 35 abesti guztira. Minutu pare bateko esku-zartak. Gero, zintzo, denak etxera. Raimon-zaleak dira guztiak ere, baina oroz gain katalanak.\nBerrogeita hamar urtetik gorako musika ibilbide bat bukatzeko modu asko izango dira, suposatzen dut. Hauxe da Ramon Pelegero Sanchis, Raimon (oroi azentuazioa) izenez ezagunagoa den musikariak aukeratu duena. 65ak aspaldi pasata, orain hamaika urte hain zuzen, erretiroa hartzeko deliberoa hartu du orain, 1940an Xativan jaiotako musikariak. Eszenatoki gainean hainbeste oihu (eta murmurioren bat, ados) jaulki duenak ezin xumeago jaitsi du azkena, bona nit i fins sempre, gabon eta beti arte ia-ia entzunezin bat erortzen utzi ondotik.\nKanal hauetan artxibatua: Kantagintza | Herrialde katalanak


‘ErridiKukoa’ - Iker Elorriaga - Uriola.eus\nFormenteraren gola | Ikusi handiago | Argazki originala\nLotsagarria, halakoa izan zen Athleticen partidua atzo. 2º B mailan aritzen den Formenterari ezin izan zioten San Mamesen gol bat sartu, eta kopatik at geratu dira zuri-gorriak. Aspaldiko partez, lehenengo kanporaketan kale egin dute, eta ez dira datorren asteko zozketan egongo.\nIzan ere, azken hamar urteetan, Bartzelona izan da Athletic kanpoan utzi ohi izan duen taldea, bai hiru finaletan, bai aurreko kanporaketetan ere. Atletico de Madrid behin final laurdenentan eta Eibar izan dira azken aldian Lehoiak kaleratzeko gai izan diren bakarrak, azkenak Bielsaren bigarren urte horretan.\nBeraz, atzokoa porrot galanta izan zen, baina ez da ezustekoan etorri. Athleticen dinamika, lehenengo partidutik, txarra izan dela bagenekien, baina Gure Estiloa horrela delako, Zigandak lan postuan jarraitu du. Lortutako emaitzekin, beste talde batean, kanpoan legokeela argi dago. Atzoko emaitzarekin, bere etorkizuna Athleticetik kanpo dagoela esan genezake.\nZaleen pazientziak muga bat dauka, eta atzo gertatu zenarekin, entrenatzailea muga horren gainean ipini dela dirudi. Futbola emaitzak dira, hori horrela da, eta Zigandaren emaitzak ikustekoak dira. Taldeak jokatutako azkenengo 18 partiduetan bakarrik hirutan irten da garaile, Sevilla, Ostersunds eta Hertharen kontra. Zaila suertatzen da horiek baino emaitza txarragoak lortzea.\nApostua ona izan zen hasieran, Lezaman azkenengo sei urteetan Bilbao Athleticen zegoen entrenatzaileak lanean ondo jarrai dezakeela pentsatzea. Horrez gain, Lehenengo Mailan eta Europan esperientzia zeukan, eta jokalariak oso ondo ezagutzen zituen. Baina, gauzak ez dira nahi bezala irten eta denbora agortu zaio. Taldea ez doa aurrera, atzo ikusi genuen bezala.\nNahiz eta esandako guztia horrela den, errua Zigandarena bakarrik dela esatea iruzur egitea izango litzateke. Atzo, begiradak, beheko partera joan beharrean (aulkira eta zelaira), goi partera joan ziren, palkora, eta arrazoi guztiarekin. Kirol Arduraduna aspalditik ez dakigu zertan dabilen, eta Urrutia, beste mundu bat da, bere mundua.\nAzkenengo bi urteetan ez dute jokalaririk fitxatu. Horrez gain, jokalari on bati kontratua berritzeko unea heltzen denean arazoak agertzen dira beti. Keparen etorkizuna jokoan dago, eta zaleek ez dute inolako itxaropenik Urrutiak egin dezakeen lanean. Bere munduan jarraitzen du, isolatuta, Bere Estiloan.\nAtzo aurpegia emateko unea izan zen berriro, eta berriz alde egin zuen. Atzo bezalako gau batean, partidua amaitu bezain pronto, klubaren ikuspuntua emateko unea da. Kuko bai, edo Kuko ez, edo entrenatzailea bota, edo berak egunero egiten duen lana goraipatu eta taldea animatu, baina isiltasun hori ez da inoren mesederako.\nBeñaten kasuan bezala, klubaren isiltasuna entrenatzailearen kontra doa, hori da Bere Estiloa, ardurak besteengan ipintzea eta kexak besteei joan daitezela itxarotea. Beste behin, Athleticeko langile bat, jokalari zein entrenatzaile, bakarrik uzten du zaleen eta publikoaren aurrean. Athleticeko lehendakariaren jarrera ezin daiteke horrelakoa izan, aurpegia eman behar du. Berak hartu beharko luke ardura, erantzukizunez eta zintzotasunez jokatuz.\nBaina jarrera kontuan hartzen badugu, jokalariei begiradatxo bat ematea komeni da ere. Atzo, beraien lana aldarrikatzeko unea heldu zitzaien jokalari batzuei, eta aukera aprobetxatu beharrean, taldetik irtetzea eskatzen zutela zirudien. Gazteek Rico eta Iturrasperen lana kontuan hartu behar dute, eta nola jardun behar den zelairatzeko aukera duzunean, profesionaltasunez eta gogo-biziz.\nBeraien aurrean, zelaian, Joseba Garmendia zegoen. Basauritarrak 51 partidu jokatu zituen Athleticen eta azken urteetan Amorebietan, Palencian eta Socuellamosen aritu da. Lehenengo taldera iristea ez da zailena, hor egunero mantentzea da benetan kostatzen dena. Azkenean, Garmendia bezalako kasuak oso maiz gertatzen dira, eta Lezaman hori ondo irakastea funtzeskoa da gazteen artean.\nGarmendiak, partidua bukatzean egin zioten elkarrizketan, argi utzi zuen zein berezia izan zen berarentzat San Mamesera bueltatzera, ezagutzen ez zuen San Mames berrira bueltatzea!,beste partidu bat jokatzeteko. Elkarrizketa horretan beste egia galanta bat bota zuen, “guk bagenekien Athleticek astiro jokatuko zuela eta azkenengo minutuetan, urduri jartzen zirenean, irabazteko aukerak izango genituela”.\nPartidua Formenterak nahi zuen erara jokatu zen. Arerioak badakite nola jokatzen duen Kukoren taldea, oso plano, oso astiro eta intentzitate barik. Horrela ezin daiteke aurrera jarraitu. Vesgak eta San Josek zelai erdian ezin dute batera jolastu, argi dago emaitzak eta lana begiratuta ez direla ondo konpontzen. Gauza asko aldatu behar dira taldean, eta errezena, eta bizkorrena, entrenatzailea aldatzea da.\nIrudiak: Athletic Club